qundao/data-zh-poetry huggingface dataset:
村居
作者：安志文
朝代：清
体裁：五言律诗

寄迹画茅下，深山树绕村。清风来竹榻，明月顾柴门。志业千秋远，书香一履存。鸟啼花落处，随意蹑云根。
秋日卧病五首·其一
作者：安志文
朝代：清
体裁：五言律诗

一雨涤烦暑，凉风觉病苏。坐犹需几隐，行辄藉人扶。意共溪云淡，身怜野鹤癯。聪明随日减，旧学转荒芜。
秋日卧病五首·其三
作者：安志文
朝代：清
体裁：五言律诗

贫病欺人老，衰残只自怜。耳聋频废听，发白岂重玄。落日孤村暝，凉风几树蝉。秋堂静无事，打坐结闲缘。
秋日卧病五首·其二
作者：安志文
朝代：清
体裁：五言律诗

卧病兼旬久，心空百虑遗。有诗吟绝妙，无药补情羸。帘影侵书案，炉烟绕鬓丝。百年强过半，身世笑支离。
秋日卧病五首·其五
作者：安志文
朝代：清
体裁：五言律诗

清秋孤月明，永夜百虫声。不为愁人计，偏令病客惊。临川怀谢老，漳浦忆卢生。寂寞千秋后，萧然共此情。
秋日卧病五首·其四
作者：安志文
朝代：清
体裁：五言律诗

自爱溪云僻，翛然环堵中。千山松叶雨，一径稻花风。文墨知何补，箪瓢笑屡空。病余亲友绝，相顾愧邻翁。
还家
作者：安志文
朝代：清
体裁：五言律诗

树杪束残书，归兴掩旧庐。老妻携榼饷，稚子挟轻锄。嗜酒陶彭泽，狂歌楚接舆。清风北窗梦，时复到华胥。
酒熟
作者：安志文
朝代：清
体裁：古风

酒熟共谁饮，所招在比邻。彼此互往来，情如骨肉亲。上交易流谄，勿宜邀贵宾。虽与暂殷勤，反面终路人。何如东家翁，朴实乃天民。所言易轮胆，开口见天真。痛饮不辞醉，笑落头上巾。老死在醉乡，安知贱与贫。不随草木腐，岂必绩麒麟。
丁丑元日
作者：安念祖
朝代：清
体裁：七言律诗

欣逢元日庆团圞，子妇夫妻共席前。雪霁梅花香得意，炉温柏酒醉如仙。莫谈往事知多少，切看阳春景万千。落拓惯为人识笑，旧衣拂拭拜新年。
丙子岁除夕自遣
作者：安念祖
朝代：清
体裁：七言律诗

历尽艰辛又一年，总徼天佑得安全。豚儿有室苟完美，马鬣无财未释然。一味利名心淡泊，满身诗酒债纠缠。痴愚妻子灯前笑，问我争多压岁钱。
书馆晚景
作者：安念祖
朝代：清
体裁：五言律诗

雨洗中庭暑，泠然凉意生。烟开知月上，香满觉风清。小坐应望倦，闲谈不系情。芸窗吟未罢，银箭递初更。
伴菊
作者：安念祖
朝代：清
体裁：七言律诗

寄傲南窗孰与俦，一帘佳色伴清幽。素心常想亲晨夕，瘦影堪怜共卧游。对饮花前应醉月，寻诗梦里亦吟秋。风高九日相投契，破帽霜寒也不愁。
佛手柑
作者：安念祖
朝代：清
体裁：七言绝句

仙果成形品独嘉，灵山会上几拈花。指迷早得逢神手，笑向枝头借八叉。
凤仙花
作者：安念祖
朝代：清
体裁：七言绝句

秋来花发笑嫣然，翠羽相嵌五色鲜。不是瑶池青鸟降，庭前那许列群仙。
和东林山长凌泊斋先生访高子水居韵八首·其一
作者：安念祖
朝代：清
体裁：五言律诗

道无今昔异，只问读书人。气节遥相待，烟霞剧可亲。高踪虽缥缈，余韵足吟呻。雅有知音者，探幽独会神。
和东林山长凌泊斋先生访高子水居韵八首·其七
作者：安念祖
朝代：清
体裁：五言律诗

千秋念忠悃，抱道不神疲。勤业星言驾，兴嗟日出卮。依庸虽遁世，丽泽总忘私。身隐漆湖上，东林两系思。
和东林山长凌泊斋先生访高子水居韵八首·其三
作者：安念祖
朝代：清
体裁：五言律诗

陈迹谁能阐，名流意自关。胸中罗磊落，川上联潺湲。载得琴书去，赢来图画还。有怀人不见，相对白云间。
和东林山长凌泊斋先生访高子水居韵八首·其二
作者：安念祖
朝代：清
体裁：五言律诗

地僻心逾远，凭轩意豁然。浩歌悲鹤去，小坐学鸥眠。同志友三士，兴怀赋百篇。扁舟随所适，秋柳漾湖烟。
和东林山长凌泊斋先生访高子水居韵八首·其五
作者：安念祖
朝代：清
体裁：五言律诗

细订先贤语，经年竞寸阴。真诠悟渊澈，古处入林深。止水堪垂涕，清风此涤襟。精诚能默契，同具不雕心。
和东林山长凌泊斋先生访高子水居韵八首·其八
作者：安念祖
朝代：清
体裁：五言律诗

卜居尘自远，宛在水中央。明月与人近，苍葭引兴长。高情寄寥廓，遗恨咏沧浪。异日重寻访，相随杖履将。
和东林山长凌泊斋先生访高子水居韵八首·其六
作者：安念祖
朝代：清
体裁：五言律诗

绛帐尊前哲，曾无教思穷。菰城来化雨，惠麓扇春风。游记琴山下，吟传槐市中。抗心今似昔，志意振蒿蓬。
和东林山长凌泊斋先生访高子水居韵八首·其四
作者：安念祖
朝代：清
体裁：五言律诗

翩跹乘灏气，逸兴动高秋。飞鸟凌孤屿，披襟上可楼。寻诗耽嗜古，好道独怀幽。不远沧江趣，追思往事悠。
和友人秋日闲吟韵二首·其一
作者：安念祖
朝代：清
体裁：七言律诗

客里惊秋一叶知，那堪拈韵入神时。情连旧雨翻诗帅，兴到新樽把菊枝。碧水半潭涵静影，暮云千里起遐思。悬知郢曲高难和，且看游鱼戏墨池。
和友人秋日闲吟韵二首·其二
作者：安念祖
朝代：清
体裁：七言律诗

独坐茅斋伴墨卿，心慵强欲结诗盟。含毫转怕多愁绪，触口难邀缀细评。疏棚寒烟孤馆梦，丹枫夕照故园情。一帘秋思何从诉，细写离怀寄友生。
和同社题仁寿室原韵
作者：安念祖
朝代：清
体裁：七言律诗

仙云叠翠拥仙楼，一瓣心香到十洲。寿世文章宗大雅，仁人气谊羡清流。新诗韵续三生约，宝剑光寒五月秋。无数高才题粉壁，我来翘望鹤添筹。
和钱梅溪先生春游韵
作者：安念祖
朝代：清
体裁：古风

前途几处杏花红，小艇轻移杨柳风。入胜悠然寻钓渚，漫携斗酒学苏公。芳林佳日寄遐心，闲掩焦桐径入深。不羡期牙千古遇，缘何山水发清音。闲过村坞独徘徊，胸次偏因霁色开。一片白云轻出岫，无心不辨去还来。迟日悠游意欲仙，偶携竹杖步花前。寻春紫陌非迷路，却看君能道我仙。绿林掩映屋欹斜，几度游人问酒家。何必桃源风景好，春郊无处不飞花。春生浅草送轻寒，陌上花开牧笛残。野径偶然逢雨露，独邀青眼许相看。当轩黛色碧天齐，绿树遥凌云脚低。饱看已知幽兴熟，青峰江上早留题。深山寒玉听琮琤，省识中泠春水生。一勺原泉无断续，响疑清磬杂松声。
夏初馆中病感
作者：安念祖
朝代：清
体裁：七言律诗

不随先子上幽燕，旅馆羁栖已廿年。十脡自嗤徒糊口，千钧难任独仔肩。勺泉无奈止偏漏，食字何时蠹作仙。幸有青箱连几席，北窗伴我抱琴眠。
寄华翼庵姑丈
作者：安念祖
朝代：清
体裁：七言律诗

恬畅轩前兴味浓，许分经席乐追从。池空水月皆圆相，日煖风花总笑容。白社新词添乐府，绿窗佳话侍谈宗。欲知躁释矜平处，对榻频频听晓钟。
寒夜沽酒
作者：安念祖
朝代：清
体裁：七言绝句

残冬典去旧棉衣，寒夜沽来酒力微。半醉半痴聊卒岁，问谁识我是耶非。
尘
作者：安念祖
朝代：清
体裁：七言律诗

漠漠腾空众目惊，非因逐队叹浮生。凭虚远引聊乘化，处晦深藏不矫情。沈静无妨凝几席，和同随地近光明。玉阶寄迹常相奉，好共金炉香篆清。
山居
作者：安念祖
朝代：清
体裁：五言律诗

避嚣寻僻径，栖息傍层崖。对壑排松牖，牵萝护竹斋。云来空谷暗，春到满林佳。石道陵虚碧，留题足寄怀。
并蒂兰步元人谢宗可韵二首·其一
作者：安念祖
朝代：清
体裁：七言律诗

露含雨蕊一枝擎，逸韵翩翩自有情。芳草竞姿余味永，幽香分握袖风清。撷英连理人多媚，纫佩同心语不争。好友相思共晨夕，灵根双秀豁双明。
并蒂兰步元人谢宗可韵二首·其二
作者：安念祖
朝代：清
体裁：七言律诗

崇兰好借绿瓷擎，并秀挺荣系我情。君子奇缘成两美，善人神悟喜双清。花开并蒂香无极，韵叶连环巧莫争。入室由来征静契，谢家昆玉尽聪明。
影
作者：安念祖
朝代：清
体裁：七言律诗

常伴修容日日新，天然类应有前因。抚躬自在光明地，慎独偏来指顾亲。相对忘言知友已，凭空写照不求人。劝君尔我毋争辩，到处关怀总一身。
旅馆冬夜有感
作者：安念祖
朝代：清
体裁：七言律诗

羁栖茂苑又残冬，愁思偏逾酒味浓。旧雨几番归别浦，暮云千里接孤峰。请缨有愿情难释，弹铗无才性复慵。谁是馈贫来益我，邻家香稻也还舂。
春日梦中得句集成一律
作者：安念祖
朝代：清
体裁：七言律诗

此间托迹问何因，梦里传来句有神。辟色辟言兼辟地，闲情闲话寄闲身。悲歌谁合难忘我，肥瘠寒暄莫告人。晓看柳塘花似雪，沉吟又过一年春。
月季花
作者：安念祖
朝代：清
体裁：七言绝句

百花一岁一怀新，独此丰神久耐人。不管东风留且去，芳心常得四时春。
有感三首·其一
作者：安念祖
朝代：清
体裁：五言律诗

驹隙流光过，曾经四十春。生来原不俗，面目尚然真。短剑心还壮，书残味自新。无能亦无好，赢得百年身。
有感三首·其三
作者：安念祖
朝代：清
体裁：五言律诗

未养浩然气，焉能不动心。论文尚嗜古，涉世敢非今。尽有幽怀写，难禁俗虑侵。悠悠还忽忽，把酒一开襟。
有感三首·其二
作者：安念祖
朝代：清
体裁：五言律诗

见浅常滋惑，频窥座右铭。痴顽一卷石，飘泊半池萍。煮茗赓调瑟，焚香课写经。年来多险阻，不改旧毡青。
村馆新秋
作者：安念祖
朝代：清
体裁：七言律诗

频年携箧寓长洲，忽忽今朝又立秋。曲径新凉风乍到，半帘残暑雨初收。由来曲志希伸蠖，无数流光寄野鸥。幸有幽人共还往，一觞一咏解离愁。
村馆自慰
作者：安念祖
朝代：清
体裁：七言律诗

浮生随寓即仙寰，大块罗吾几席间。花月半窗容我傲，图书满箧辟人删。迂疏每幸逢知己，名利无心尽等闲。兴到援琴歌一曲，不求流水与高山。
桃花深处和友人韵
作者：安念祖
朝代：清
体裁：七言律诗

著花深处景为迟，渔郎寻觅也情痴。衣香共到湖边路，雨过谁怜竹外枝。春色莫教随逝水，芳容相笑逐时宜。当年陶令偏多感，渡口流传绝妙词。
清明后一日旅馆书怀
作者：安念祖
朝代：清
体裁：五言律诗

忽忽清明节，离家思悄然。旅怀关此日，禊事忆前年。拭眼冲花雾，推窗却柳烟。晓来无兴味，愁绪转缠绵。
潇湘八景 其一 潇湘夜雨
作者：安念祖
朝代：清
体裁：七言绝句

沙汀云黑夜江寒，几点渔灯近蓼滩。最是客舟听不寐，潮声急处雨声酸。
潇湘八景 其七 洞庭秋月
作者：安念祖
朝代：清
体裁：七言绝句

风清月白洞庭秋，万古湖光空自流。为问从来游倦客，几回把酒岳阳楼。
潇湘八景 其三 渔村夕照
作者：安念祖
朝代：清
体裁：七言绝句

罾垂野渡夕阳斜，几处闲鸥傍浅沙。一片溪光云影合，萧然茅舍近芦花。
潇湘八景 其二 山市晴岚
作者：安念祖
朝代：清
体裁：七言绝句

烟围空翠接仙寰，一径晴岚下碧山。山店余清足流憩，细听松涧泻潺湲。
潇湘八景 其五 远浦归帆
作者：安念祖
朝代：清
体裁：七言绝句

轻帆片片下平波，远指如鸥逐浪过。不管天涯遥与近，秋江赢得晓风多。
潇湘八景 其八 江天暮雪
作者：安念祖
朝代：清
体裁：七言绝句

四围密雪卷寒风，漠漠江天眼界空。不辨潇湘何处是，孤舟蓑笠一渔翁。
潇湘八景 其六 平沙落雁
作者：安念祖
朝代：清
体裁：七言绝句

芦洲夕照影分明，陡落平沙雁一声。望断暮霞横紫塞，秋高无限别离情。
潇湘八景 其四 烟寺晚钟
作者：安念祖
朝代：清
体裁：七言绝句

掩映禅林罨暮烟，钟声响遏落霞天。谁知江上惊秋晚，愁思新添到客船。
登高有感
作者：安念祖
朝代：清
体裁：五言律诗

佳节今如昔，登高似旧不。西林望孤屿，景榭剩荒邱。风激空山籁，烟凌古树秋。相携过松步，野菊镜中幽。
白牡丹二首·其一
作者：安念祖
朝代：清
体裁：五言律诗

满目繁华处，檀心独自清。名花无艳色，贵客有闲情。映日裁云样，朝天捧玉英。何须琼岛觅，月下笑相迎。
白牡丹二首·其二
作者：安念祖
朝代：清
体裁：五言律诗

人间称富贵，曾识此英奇。不谱青莲曲，应歌白雪词。无双看月貌，弟一比仙姿。顷刻花如玉，天香入座时。
白莲
作者：安念祖
朝代：清
体裁：七言绝句

浮植亭亭自爱深，前身冰玉到如今。不嫌澹泊无人赏，独向清涟展素心。
盆兰和孙旭堂先生韵
作者：安念祖
朝代：清
体裁：七言律诗

移得灵根借绿瓷，深山逸韵有谁知。同心到此宜纫佩，入室从前已缔思。芳草可人轻煖日，幽香着意半开时。好陪绮石滋清露，丹颖珍如五色芝。
秋日和顾见山韵
作者：安念祖
朝代：清
体裁：五言律诗

既雨晚来霁，幽人思渺然。飞香悬竹榻，醉墨写云笺。一片故乡月，千丝秋暮烟。蠡湖风景好，新稻养花天。
舟行
作者：安念祖
朝代：清
体裁：五言律诗

三湘挂席去，壮志慕长风。皖口迷春树，吴头接晚虹。烟团遥渚碧，日落满江红。最是放怀处，澄波皓月中。
赠华振轩
作者：安念祖
朝代：清
体裁：七言律诗

崚崚傲骨识君容，谈剧时披绵绣胸。诗格清奇惊渡象，文心灵变擅雕龙。谪仙萧飒非空世，漫倩诙谐不露锋。白社相从方恨晚，那堪飘泊怨萍踪。
赠舜湖
作者：安念祖
朝代：清
体裁：七言律诗

访道怜余往日慵，欢然奇杰此间逢。旷怀自足湖山趣，佳语时披锦绣胸。白雪歌残惊伏象，绿沈云护诉飞龙。从前雅会寻三径，对榻频频听晓钟。
赠谈迂村
作者：安念祖
朝代：清
体裁：七言律诗

同是天涯飘泊人，廿年旅邸一相亲。当时谊切松萝旧，今日怀倾翰墨新。作客我还怜尔客，患贫君肯馈侬贫。赏奇析义情无限，烟柳湖边满目春。
题茂苑友人照
作者：安念祖
朝代：清
体裁：古风

役心近尘俗，矫情倚岩阿。素位能自立，面目终非讹。乐地在名教，性天写春和。对影悟真意，身外原无他。
北窗小坐
作者：安扬名
朝代：清
体裁：古风

不羡羲皇上，不作真人想。坐我北窗间，地窄心开朗。下帷非敢提江都，烛书胡必青藜杖。吾心善忘不善读，吾腹空疏空如竹。几年奔走舌耕忙，连岁端州田不熟。何处重修背面仪，归来洒扫旧书屋。
咏雪二首·其一
作者：安扬名
朝代：清
体裁：七言绝句

淡冶丰神玉屑飞，雪窗吟遂雨霏微。天然佳句供诗料，昨夜扁舟访戴归。
咏雪二首·其二
作者：安扬名
朝代：清
体裁：七言绝句

寒云幂幂远山迷，白雪吟成和曲低。风雨一帘君未过，满园萧飒鸟惊啼。
月下白
作者：安扬名
朝代：清
体裁：七言绝句

一团粉雪酿清华，月作精神玉作花。谁识鼠姑能雅澹，不将富贵向人夸。
漫题
作者：安扬名
朝代：清
体裁：七言律诗

砍破机关仗莫邪，梦回庄蝶悟生涯。可怜王谢堂前燕，却笑公孙井底蛙。花到盛开春半度，行来捷径路三叉。好风吹我情无限，一局残棋日又斜。
牡丹
作者：安扬名
朝代：清
体裁：五言律诗

艳色妆何异，名花品不同。白怜明月下，春醉玉楼中。衣染天香紫，脂留一捻红。都缘争宠爱，朵朵向东风。
玉楼春
作者：安扬名
朝代：清
体裁：七言绝句

楼头脂粉仨轻匀，无限娇憨欲醉人。不是东皇恩宠厚，耶能占得十分春。
题山云拥月图
作者：安扬名
朝代：清
体裁：七言绝句

仰看游云侧看山，山云相看自相关。云移山色随风去，山接云程拥月还。
怀石子真明经
作者：安日润
朝代：清

先生真与世情疏，久掩柴门只静居。半世春心伤杜牧，十年秋雨病相如。语逢慷慨多经世，诗有推敲每起予。咫尺相违竟三载，教人频望只轮车。
酬步
作者：安日润
朝代：清

醉步蓬蒿径，新诗取次成。书镫隔帘影，茶鼎沸炉声。骤雨随风过，残云逆月行。蛩吟倍高兴，相和到天明。
丁丑六月阴雨书寄晓亭妹丈
作者：安昶
朝代：清
体裁：七言绝句

连宵风雨过山巅，暑气全消六月天。晨起罗衣知已薄，夜来着意更添绵。
丁丑秋八月随鉴亭家兄监修尊经阁有感二首·其一
作者：安昶
朝代：清
体裁：七言律诗

高阁临霄久不开，断碑风雨独徘徊。只今重葺宫墙日，倍想当年梁栋材。瞻拜圣经同日月，摩挲礼器象云雷。登临平揖龙山塔，恍见奎光接上台。
丁丑秋八月随鉴亭家兄监修尊经阁有感二首·其二
作者：安昶
朝代：清
体裁：七言律诗

往来庠序思悠悠，世德清芬孰与俦。乡校几筵垂百祀，名山俎豆永千秋。东林兴废悲殊劫，南国风骚续古愁。幸有耳孙绳祖武，相期当道骋骅骝。
丁未秋七月赴城监修圣庙途遇风雨二首·其一
作者：安昶
朝代：清
体裁：七言律诗

新秋一叶下梧桐，又放轻舟乘好风。双桨急翻溪水绿，半帆低压蓼花红。回瞻堠岭冥濛里，遥望龙峰杳霭中。屈曲隆亭犹未远，黑云如墨蔽长空。
丁未秋七月赴城监修圣庙途遇风雨二首·其二
作者：安昶
朝代：清
体裁：七言律诗

骤雨飞来雉堞迷，龙光塔耸白云低。渔庄方喜跳波鲤，村舍初闻转午鸡。隐隐雷声惊霹雳，层层雾影断虹霓。城边指点宫墙近，蜡屧街头步步泥。
七夕
作者：安昶
朝代：清
体裁：七言律诗

年年飞鹊架银河，才值佳期瞥眼过。人世每虞欢会少，仙家转喜别情多。针穿彩殿空临月，瓜祭琼筵未有梭。不解天孙愚弄意，平明还问巧如何。
八月上浣以天久旱山庄水涸父亲大人乘兴遥吴蓉洲先生张晓亭妹丈到东西两山庄一游吴先生赋诗索和因与晓亭妹丈各步原韵七排一首原诗不录
作者：安昶
朝代：清
体裁：七言排律

旧日西林景不同，杖携瞻仰桂坡公。亭台觅遍藤萝径，岛屿存疑造化功。壑底水穷青嶂外，人间力尽绿藤中。草迷两岸痕将委，松映双溪色尚葱。鹤径讵从今岁废，稻粱回想去年丰。云横翠岫何时雨，叶舞前溪几处枫。岭际有声知宿鸟，阶前逸响识寒虫。数杯茶罢归来晚，踏月兴歌□好风。
十五十六两日又下大雨
作者：安昶
朝代：清
体裁：七言律诗

猎屐街头百尺泉，疾雷又送雨绵绵。千村云雾迷山谷，万顷烟波泻锦川。绿树风高头拂地，碧荷浪涌背朝天。良苗快睹乘时发，何必长空下玉钱。
又补和并蒂兰步元人谢宗可韵
作者：安昶
朝代：清
体裁：七言律诗

楚畹名葩带笑擎，一茎双蕊似多情。枝夸连理同心结，香洽仁风两袖清。晤对不因人献媚，低昂那许蝶纷争。灵根偏解相思意，笼处还呈瑞色明。
听蛙有感
作者：安昶
朝代：清
体裁：七言律诗

池塘青草乱蛙鸣，断续风传断续声。括耳未亭喧永夜，繁音又起怨长更。为谁白眼嗔如许，讵为青苗气不平。唤起惜花非汝意，官私到处不求名。
喜义庄族中子弟会课
作者：安昶
朝代：清
体裁：五言律诗

不识文坛将，今知是我家。英贤欣辈出，稚子尚词华。妙解胸中竹，清言笔底花。鹏程飞万里，应罩碧笼纱。
壬午夏同侄小补赴盛泽分防重访竹轩汪长史三首·其一
作者：安昶
朝代：清
体裁：七言律诗

昔日曾劳访戴船，今宵图晤乏良缘。盛湖风景看如昨，野岸桑麻断复连。绿树重遮千里目，紫云空袅万家烟。高人驻足知何处，报道姑苏去未旋。
壬午夏同侄小补赴盛泽分防重访竹轩汪长史三首·其三
作者：安昶
朝代：清
体裁：七言律诗

斗室墙高暑气迎，昼长吟罢听蝉鸣。熏风引入宜修竹，溪水回环绕绣楹。玉树盈庭过谢室，甘棠千载诵君名。西窗剪烛谈心久，萤火檐前暗复明。
壬午夏同侄小补赴盛泽分防重访竹轩汪长史三首·其二
作者：安昶
朝代：清
体裁：七言律诗

忆别离家有几时，夜深魂梦起相思。月移花弄阑干影，墙外笙吹柳雪诗。坐卧未宁嫌席煖，宾朋对语笑情痴。三更声动疑宵雨，风过危樯绕碧枝。
壬午夏游盛湖分署补和松陵书院探梅原韵即请竹轩仁兄大人教正
作者：安昶
朝代：清
体裁：七言律诗

报道松陵胜石岩，名花人物两超凡。朱砂有色侵华帐，绿萼披香惹翠衫。化雨频临寒骨瘦，春风轻动落英芟。闲来欣诵诸名作，竽滥诗林附一缄。
壬午春偕侄孙菊园泛舟盛泽至分防署内访汪竹轩长史舟次因赋七律六首·其一
作者：安昶
朝代：清
体裁：七言律诗

朝临虎埠暮吴江，一抹春山倒影双。古道重添新样色，渔舟犹唱旧时腔。堤杨引入青云路，池草微迎绿绮窗。屋角桃花经鸟散，随风轻点木兰艭。
壬午春偕侄孙菊园泛舟盛泽至分防署内访汪竹轩长史舟次因赋七律六首·其三
作者：安昶
朝代：清
体裁：七言律诗

湖水苍茫气象雄，孤帆远远乘长风。冲开巨浪千层碧，搅破朝阳一点红。夹岸桃花侵古渡，远山云影蔽长空。闲来访戴人奚在，乘兴何须问主翁。
壬午春偕侄孙菊园泛舟盛泽至分防署内访汪竹轩长史舟次因赋七律六首·其二
作者：安昶
朝代：清
体裁：七言律诗

一片湖光绕石堤，落霞掩映野桥西。波翻嫩藻惊鱼跃，风送残花亲马蹄。宝带有狮人傍立，敌楼无戍鸟空啼。呼童沽酒斟长夜，昂首青云皓月低。
壬午春偕侄孙菊园泛舟盛泽至分防署内访汪竹轩长史舟次因赋七律六首·其五
作者：安昶
朝代：清
体裁：七言律诗

烟花三月暮云深，踏破苍苔觅径寻。遍地柔桑堆白骨，野田苦菜散黄金。酬神仕女猖狂集，隔院笙歌断续吟。幽兴到今看正熟，亲操一曲付长琴。
壬午春偕侄孙菊园泛舟盛泽至分防署内访汪竹轩长史舟次因赋七律六首·其六
作者：安昶
朝代：清
体裁：七言律诗

不道吴江景象殊，停棺累累傍桑枝。青山有地魂何在，白骨无情吊岂知。鬼哭但愁风雨夜，邑人偏废蓼莪诗。蔂梩归反奚难尽，颡泚应回睨视时。
壬午春偕侄孙菊园泛舟盛泽至分防署内访汪竹轩长史舟次因赋七律六首·其四
作者：安昶
朝代：清
体裁：七言律诗

夜泊清溪皓月明，万花飞舞暮烟横。文昌高阁窗前立，武帝威风橹后生。村犬不惊知政肃，庭罗张处布仁声。主翁却赋归来晚，漏尽铜龙已五更。
寄怀张晓亭妹倩二首·其一
作者：安昶
朝代：清
体裁：七言律诗

骊驹一曲唱江东，枫叶飘零日暮红。数卷残书堆旧馆，一肩行李付渔童。木兰帆重江天雨，车辙尘飞太岱风。北阙仰观诚壮丽，定知此去步蟾宫。
寄怀张晓亭妹倩二首·其二
作者：安昶
朝代：清
体裁：七言律诗

江城木落雁来宾，策马龙峰望帝宸。纡紫林烟凝晚岫，乱红枫叶逐轻尘。三千里外增名士，十二山中少故人。何日西窗同剪烛，梁吹夜雨话情亲。
梦晤晓亭聊赋七绝以寄之
作者：安昶
朝代：清
体裁：七言绝句

暌违南北路三千，恍惚逢君话旧年。最恨鸡声频报晓，惊残好梦不常圆。
登尊经阁二首·其一
作者：安昶
朝代：清
体裁：七言律诗

高阁层层接斗魁，而今逸兴忽然来。云梯偶踏三三级，经史如城一一堆。画槛落红成古木，琼檐摇绿长新莱。未知创建凭谁手，修到今朝有几回。
登尊经阁二首·其二
作者：安昶
朝代：清
体裁：七言律诗

画栋帘开瑞霭浮，晓云晴日下岑楼。九龙峰秀回环映，万井烟浓次第收。枫影乱飞溪渡口，桂香轻拂泮池头。从知到此红尘远，无限清光一色秋。
秋夜即事
作者：安昶
朝代：清
体裁：七言律诗

庭前宿雨渍苍苔，闲倚阑干看斗回。野岸风微黄叶堕，银河星动白云开。花明曲涧金铃护，月下斜廊玉漏催。披草别寻松菊径，踏残寒露带珠来。
秋山二首·其一
作者：安昶
朝代：清
体裁：五言律诗

峭壁摩霄汉，秋高爽气清。羊肠藤络老，鹤径草虫鸣。木脱岩无翳，枫飞壑有声。樵夫归唱后，山骨露纵横。
秋山二首·其二
作者：安昶
朝代：清
体裁：五言律诗

瘦碧排空立，孤高天际明。草枯山脊见，霜陨石苔轻。紫气烟凝暮，红霞叶染成。登临劳屐齿，回首白云生。
道光四年岁次甲申黄梅及三时无雨至六月十三日忽下大雨三寸欣喜欲狂因赋七律一首以志之
作者：安昶
朝代：清
体裁：七言律诗

骤雨乘雷风满楼，霎时解脱万民愁。碧空瀑布飞三岛，赤地恩膏遍九州。水涨平坡烟树矮，浪生古渡桔槔浮。欢声载道歌谁德，定卜田畴大有秋。
和东云三哥六十寿原韵
作者：安朝标
朝代：清
体裁：七言律诗

筹添海屋岂寻常，更赖绵绵祖德长。鸠杖闲扶情自厚，兕觥欢酌气同芳。兄尤诵咏丝纶美，弟却羞惭学业荒。自寿佳章深致意，伫看兰桂得天章。
梅花
作者：安朝标
朝代：清
体裁：五言律诗

东阁留吟兴，南枝早发花。雪消香暗动，月落影横斜。瘦入云林画，清宜处士家。夕阳寒数点，淡意妙沾霞。
流萤词
作者：安期
朝代：清

熠熠流光漾水烟，池亭雨歇晚凉天。西风吹堕红蕖里，照见鸳鸯自在眠。
女娲炼石补天得天字
作者：安治
朝代：清
体裁：七言律诗

试问娲皇未出前，彼苍缺陷几何年。讵开混沌无完璧，直赖神功善补天。石炼烘炉融五色，磨经妙手得重旋。何殊附会荒唐说，月可修成海可填。
对月狂吟
作者：安治
朝代：清
体裁：七言律诗

一轮皓月照长空，对此高吟兴倍雄。素心不沾迂拙气，歌声欲达广寒宫。放开眼界尘埃外，今古诗篇啸傲中。最是青莲狂态好，举杯邀处问天公。
寿春台八叔大人九十
作者：安治
朝代：清
体裁：七言排律

阜乡仙裔出群生，齿德精神莫与京。远绍宋贤传世泽，重恢明府旧家声。敬宗收族惟培本，积善勤施岂钓名。四代一堂身庆健，九龄三牧国恩荣。耄年矍铄偏多兴，蔗境风流倍有情。秀毓胶山挺人瑞，祥钟蓉泽会耆英。筵开阆苑剖鳞脯，乐奏瑶台引凤笙。更祝期颐登上寿，叨陪仙侣再飞觥。
松径煎茶
作者：安治
朝代：清
体裁：七言律诗

一径松阴地自偏，安排茶具即神仙。雨前香茗甘泉试，雪沸支铛活火煎。风入鸣鸾添雅韵，石边有鹤避轻烟。平生自得清闲味，何羡渊明与玉川。
焚香夜读
作者：安治
朝代：清
体裁：七言律诗

一炉冉冉夜沉沉，妙处工夫静处寻。开卷长吟先辟蠹，闻香妙悟倍清心。鼎浮烟篆芸窗细，味到英华玉漏深。添得龙涎留活火，青灯照处惜分阴。
竹林饮酒
作者：安治
朝代：清
体裁：七言律诗

碧玉千竿爽带秋，就中小饮畅情幽。梅花佳酿清香满，竹叶倾杯翠影浮。半亩绿阴留客憩，七贤余韵亦风流。此君相对还同醉，消尽平生万斛愁。
雨余野眺
作者：安治
朝代：清
体裁：七言律诗

雨过芳郊景色幽，斜阳淡淡断虹留。村边绿树浓如画，云外孤峰翠欲流。一径残烟迷蜡屐，半篙新涨放渔舟。几回凭眺情无限，又听林间唤妇鸠。
中洲
作者：安琚
朝代：清
体裁：五言绝句

盈盈河之洲，宛在水中央。波平鸥鹭静，风暖芰荷香。
中秋夜饮宾娥台
作者：安琚
朝代：清
体裁：七言律诗

海门秋色望中来，落叶清尊静夜开。度岭闲云低远树，洗天凉月浸层台。野翻碧浪禾千顷，炉沸秋涛酒一醅。万里清辉浮烟雾，欲招仙子下蓬莱。
园中避暑
作者：安琚
朝代：清
体裁：五言律诗

散步林皋寂，清音静里听。竹摇诗梦碎，莺唤俗魔醒。时扫看花径，闲披养鹤经。徘徊不觉暮，赤日下前汀。
宿金山
作者：安琚
朝代：清
体裁：七言绝句

谁将神斧削危峦，屹立江心砥急湍。鳌吼龙吟满烟雾，禅房花木昼生寒。
己丑重九同臣休无咎无倾两叔云五登胶山绝顶各分扇头韵
作者：安琚
朝代：清
体裁：七言律诗

振衣直上万峰盘，海色湖光眼界宽。石上坐谈红日近，林端呼啸碧云寒。暮年兵火悲离散，此日樽罍幸聚欢。险仄世途应历遍，漫将萸菊醉中看。
春日感怀
作者：安琚
朝代：清
体裁：七言律诗

无端踪迹等飘萍，兀坐空山鬓已星。马帐春风披断简，牛衣夜月泣残经。情连芳草迷前浦，恨逐鹃声度远汀。回首廿年身世事，乱云出没晚峰晴。
瀸瀸泉
作者：安琚
朝代：清
体裁：五言绝句

斫涧破岩云，携铛汲山月。新茗发余香，诗凉沁入骨。
石道
作者：安琚
朝代：清
体裁：五言绝句

窈窕翠微深，杖底苍苔湿。为采松间芝，青霞满蓬笠。
萧阁
作者：安琚
朝代：清
体裁：五言绝句

高阁临霄汉，幽人倚晚晴。轻烟绿树外，铁笛两三声。
九日同丁君任茂才山阁坐雨
作者：安璜
朝代：清
体裁：五言律诗

邂逅仍佳节，携尊坐素秋。鸟投霜后树，人上雨中楼。胜气凭湖海，雄文望斗牛。相看慷慨甚，含笑脱吴钩。
怀无咎叔请恤入都门
作者：安璜
朝代：清
体裁：七言律诗

漫携孤剑入长安，马首青山泪眼看。折槛向怜臣节苦，叩关行识主恩宽。萧萧易水春流浅，黯黯燕云夜影寒。最是不堪回首处，羁人强半白衣冠。
晚投朱村谒先君子研亭公墓
作者：安璜
朝代：清
体裁：七言律诗

孤村薄暮色苍茫，独上篮舆入断冈。列岫远供青玉案，回溪斜护白云乡。残碑一片埋荒草，悲泪双眸洒夕阳。先德不凋传后日，松楸曾见畏寒霜。
江干
作者：安璜
朝代：清
体裁：七言绝句

两过横塘一夜凉，菰芦深处藕花香。持鳌且倒金樽月，莫问沧江是异乡。
访邹彦公茂才
作者：安璜
朝代：清
体裁：五言律诗

小筑傍名泉，春风试雨前。开琴班草坐，把卷枕云眠。杖底三山兴，尊中十日缘。渡头分手处，钟寺隔湖烟。
辛酉除夕和仲氏韵
作者：安璜
朝代：清
体裁：七言律诗

烧灯莫问夜何其，柏叶樽前埙与篪。绕屋有梅催腊早，深山无历得春迟。文章漫说酬青眼，姓字空惭附白眉。欲识近来憔悴处，西堂梦后懒题诗。
集耕烟阁
作者：安璜
朝代：清
体裁：五言律诗

小阁纵清欢，人都不著冠。大巫诗胆壮，小阮酒肠宽。竹露千竿响，松风一树寒。夜红三见跋，宁惜斗阑干。
鸥波馆从祖我素公游舫也公没舫去后十年璜值于金沙道中口占志感
作者：安璜
朝代：清
体裁：七言绝句

解组归来赋远游，篷窗占断五湖秋。未残太史留题墨，只少眠沙数点鸥。
旧江口
作者：安璿
朝代：清

望里真州路尚遥，人烟沙市接江潮。虚亭飒爽晚来坐，一带秋山隔岸招。
淮南拈唐人韵顾梁汾同赋
作者：安璿
朝代：清

极目淮南水，苍茫接远天。暂辞胶鬲里，同泛米家船。疏懒难为客，衰迟莫问年。长途凄绝处，雁字点秋烟。
疏池
作者：安璿
朝代：清

濠濮平生志，疏池且自今。双峰来瀑远，一壑倚云深。亦有烟波色，堪怡澹荡心。聊迟十年梦，终向五湖寻。
访严髻珠先生于湖田不遇
作者：安璿
朝代：清

渡入蒹葭即草庐，云深三径俗尘疏。青苔昼掩维摩室，红叶秋生水竹居。谢客湖田常挂榻，送僧山寺漫停车。已知杖履归来晚，独逞天风唱步虚。
咏蚕
作者：安生
朝代：清

瓮茧空传异，人衣岂诳天。只应方老病，未合喻参禅。死去悲丝尽，苏来羡翼全。本无鳞角势，雪覆亦徒然。
挽旃那
作者：安生
朝代：清

玉容从此谢空华，小阁游丝护碧纱。宛转曾遮松下扇，清幽谁供佛前花。蒲团初撤怜春月，贝叶空遗映晚霞。几处香温悲手泽，青鞋倚壁冷袈裟。
朱夫人惠碧螺春
作者：安生
朝代：清

绿润涵灵气，清芬带露华。翠微新雨歇，云窦古根斜。沸鼎看鱼眼，擎杯吸乳花。多君缄赠我，应自胜流霞。
寿秦深若二首·其一
作者：安祥
朝代：清
体裁：七言律诗

此日开筵列五辛，三阳律转一家春。歌融白雪传先唱，志羡青云绌未伸。潦倒胸襟呼浊酒，太平风月属闲人。樽前莫问田园事，满案琳琅自不贫。
寿秦深若二首·其二
作者：安祥
朝代：清
体裁：七言律诗

咄咄功名负此生，康臧应念荷天成。传家经笥留儿读，常稔书田倩舌耕。纸上云飞双管下，杖头春暖百花迎。披裘试学持竿叟，恰喜临门一水盈。
岁在丙申虚度七十追思少壮犹不如人顾此龙钟讵堪惕励漫吟七律八章非敢用以征诗聊述鄙怀云尔·其一
作者：安祥
朝代：清
体裁：七言律诗

阅历浮华七十春，未能谐俗只天真。甑尘敢怨莱芜困，囊粟难支曼倩贫。差幸诗书绵后起，却愁弓冶坠先人。惊心老大肩难息，宗党周旋剩此身。
岁在丙申虚度七十追思少壮犹不如人顾此龙钟讵堪惕励漫吟七律八章非敢用以征诗聊述鄙怀云尔·其七
作者：安祥
朝代：清
体裁：七言律诗

一经素分守寒儒，有味青灯认故吾。席帽未离谁捧檄，管花无力悟编蒲。甘分桑果聊相慰，箧检莱衣且自娱。从古穷通原任运，骧云敢望有家驹。
岁在丙申虚度七十追思少壮犹不如人顾此龙钟讵堪惕励漫吟七律八章非敢用以征诗聊述鄙怀云尔·其三
作者：安祥
朝代：清
体裁：七言律诗

每思庭训一汍澜，祠墓荒凉敢即安。薄设圭田供俎豆，恪遒祀典见衣冠。派分珠里昭前职，月挂金钩复旧观。碑碣缺惭聊补勒，此心未了力先殚。
岁在丙申虚度七十追思少壮犹不如人顾此龙钟讵堪惕励漫吟七律八章非敢用以征诗聊述鄙怀云尔·其二
作者：安祥
朝代：清
体裁：七言律诗

豺獭犹知报本崇，腼然人面愧微躬。试参宗祖栽培意，敢诩儿孙继述功。逐日未妨为志士，移山一任笑愚公。计倪原有谋生术，学步邯郸谢未工。
岁在丙申虚度七十追思少壮犹不如人顾此龙钟讵堪惕励漫吟七律八章非敢用以征诗聊述鄙怀云尔·其五
作者：安祥
朝代：清
体裁：七言律诗

泉临窦乳仰高风，访废闲寻灌莽中。樽俎自归忠定裔，蘋蘩兼慰桂坡公。于今胶麓仪容肃，终古龙峰礼数崇。却喜乡评伸亮节，也推大令报孤忠。
岁在丙申虚度七十追思少壮犹不如人顾此龙钟讵堪惕励漫吟七律八章非敢用以征诗聊述鄙怀云尔·其八
作者：安祥
朝代：清
体裁：七言律诗

悠游泉石际熙雍，犹是家环十二峰。万树春光古梅里，一溪秋色冷芙蓉。由来南国词华富，愿续西林唱和踪。扶杖喜迎嘉客到，惭伊黄绢侑黄封。
岁在丙申虚度七十追思少壮犹不如人顾此龙钟讵堪惕励漫吟七律八章非敢用以征诗聊述鄙怀云尔·其六
作者：安祥
朝代：清
体裁：七言律诗

敢云为善乐陶然，差了吾身补缀缘。古木溪边愁断石，危亭山半引清泉。踏青裙屐喜寒食，唱晚渔樵渡野烟。几度寻梅诗思阔，灞桥骡稳小庵前。
岁在丙申虚度七十追思少壮犹不如人顾此龙钟讵堪惕励漫吟七律八章非敢用以征诗聊述鄙怀云尔·其四
作者：安祥
朝代：清
体裁：七言律诗

族聚胶山九派开，为刊家乘几低徊。一宗流衍传无尽，两姓分支潮自来。文学成规先祖辑，明经大力孝廉才。频将世系深探讨，小子曾叨半席陪。
中秋步月
作者：安祯
朝代：清
体裁：七言律诗

溪畔长吟处处虫，村头皎皎月当空。自怜短发如霜白，且喜衰颜借酒红。萤光照耀河山外，爽气清凉宇宙中。鏖战文场今夜尽，谁人高步广寒宫。
农夫二首·其一
作者：安祯
朝代：清
体裁：六言诗

兴到溪头散步，倦来石罅欹眠。不愿圣明捐税，但求雨泽零田。
农夫二首·其二
作者：安祯
朝代：清
体裁：六言诗

近树遮门阴翳，远山当户分明。知足便堪小隐，人生何用浮名。
孝亲
作者：安祯
朝代：清
体裁：七言绝句

为子须当诵蓼莪，哀哀父母德如何。昊天罔极真难报，问省晨昏未足多。
家居
作者：安祯
朝代：清
体裁：七言律诗

独坐空斋日正长，一瓢一卷足徜徉。好书读罢精神爽，妙句吟来齿颊香。裘马翩翩何足羡，烟霞淡淡是吾乡。世间万事终归尽，枉用机谋空断肠。
惜字
作者：安祯
朝代：清
体裁：七言绝句

羲皇一画本先天，苍颉演成字万千。会意象形涵妙理，岂堪抛掷不加怜。
惜谷
作者：安祯
朝代：清
体裁：七言绝句

年丰大有各家欢，一值凶荒心胆寒。菽粟养生宜贵重，农夫辛苦莫轻看。
戒好色
作者：安祯
朝代：清
体裁：七言绝句

钟情花柳逞风流，伐髓枯精最可忧。迷恋红裙多败德，劝君磨去上青楼。
戒拳勇
作者：安祯
朝代：清
体裁：七言绝句

惹祸全由血气刚，劝君忍耐最为良。一朝斗狠伤人命，受尽千般牢狱殃。
戒贪酒
作者：安祯
朝代：清
体裁：七言绝句

终日昏昏惟吃酒，酕醄恶态不知丑。劝君切莫好沉酣，心地清明还益寿。
戒赌博
作者：安祯
朝代：清
体裁：七言绝句

丧家荡产莫如赌，昼夜劳神何自苦。好掷樗蒲家业空，劝君莫走赌场路。
村景夏日
作者：安祯
朝代：清
体裁：六言诗

树杪蝉声断续，村头燕舞高低。不是桃源洞口，偏饶犬吠鸡啼。
田家乐
作者：安祯
朝代：清
体裁：五言律诗

十月农工毕，田家乐事长。鲜鸡堪作馔，肥蟹足称觞。脱粟初成酒，蒸梨已熟粱。桃源即此境，何必问渔郎。
自咏
作者：安祯
朝代：清
体裁：七言律诗

生平壮志已成尘，浩浩乾坤一老人。半世文章空白发，一腔翰墨负青春。家甘淡泊常知足，性爱清闲不计贫。值此衰年何所事，焚香日夕好朝真。
言志
作者：安祯
朝代：清
体裁：七言律诗

安居何事叹穷途，磊落襟怀是丈夫。笔底诗情随处有，花前酒债一春无。闲中好读仙鸾语，静里常参佛性珠。世上利名何日了，撇开梁梦见真吾。
训子
作者：安祯
朝代：清
体裁：七言绝句

年少无知岂是贤，轻狂羞煞在人前。明窗常教书勤读，自有恂恂礼度翩。
贫士吟
作者：安祯
朝代：清
体裁：五言律诗

冬来惊岁晚，百苦倍加身。授衣犹在典，觅粟尚求邻。官课催方急，私钱索更真。长门如买赋，蔀屋即辞贫。
馆中杂咏三首·其一
作者：安祯
朝代：清
体裁：六言诗

兴到吟诗数句，渴来啜茗一壶。老叟好谈往事，伤心只是长吁。
馆中杂咏三首·其三
作者：安祯
朝代：清
体裁：六言诗

风起云飞快快，堂深燕语频频。满目天机活泼，未许说与时人。
馆中杂咏三首·其二
作者：安祯
朝代：清
体裁：六言诗

傍石坐看飞燕，临溪好听鸣蝉。倦来散行数步，领略熏风半天。
和啸石二哥下帷罨画楼二首·其一
作者：安章
朝代：清
体裁：五言律诗

得悟穷通历，应参涉世机。不投班氏笔，好下董生帷。静觉文澜涌，谈催麈尾挥。此中幽趣足，逸兴自遄飞。
和啸石二哥下帷罨画楼二首·其二
作者：安章
朝代：清
体裁：五言律诗

云楼高百尺，名胜著梁溪。石有元章拜，门无凤字题。春风吹绛帐，老屋补新泥。坐看归林鸟，依依识旧栖。
海棠
作者：安章
朝代：清
体裁：七言律诗

日烘西府灿霞光，想见华清醉后妆。肉映红纱无比色，娇藏金屋自生香。照防花睡烧高烛，护借春阴奏雪章。宿酒近来应少解，不须侧看捲潇湘。
祝司马春塘表兄六十生日四首·其一
作者：安章
朝代：清
体裁：七言绝句

神仙海上报添筹，说道嵩生六甲周。正值华堂开寿宴，蟠桃先献祝春秋。
祝司马春塘表兄六十生日四首·其三
作者：安章
朝代：清
体裁：七言绝句

手辟新居胜旧居，题桥壮志继相如。而今一管凌云笔，付与儿孙赋子虚。
祝司马春塘表兄六十生日四首·其二
作者：安章
朝代：清
体裁：七言绝句

汾阳多子并堪夸，四玉三珠萃一家。更有桐枝如竹立，千宵椿树映护花。
祝司马春塘表兄六十生日四首·其四
作者：安章
朝代：清
体裁：七言绝句

良月家家会暖炉，欣逢今旦庆悬弧。拟欹一曲南飞鹤，来献函关老子图。
祝幕林家兄七十寿
作者：安策勋
朝代：清
体裁：七言律诗

吾家本有枣如瓜，能养遐龄谓不夸。咸仰布衣尊齿德，精研翰墨作生涯。字摹汉碣称三绝，句压唐人胜八叉。兴到清狂追吏部，醉扶鸠杖酌流霞。
答友人
作者：安策勋
朝代：清
体裁：七言绝句

江上芙蓉手自栽，而今又剩一枝开。君如欲访江边景，红蓼洲前放棹来。
题潘墨盦云海大观图
作者：安策勋
朝代：清
体裁：七言律诗

六六峰前足胜游，纵观云海豁双眸。茫茫深锁千岩碧，漠漠蒸成万壑秋。古殿迷离疑海市，重峦出没误瀛洲。飘飘独立苍崖畔，诗思满怀兴未休。
六十自寿二首·其一
作者：安绍杰
朝代：清
体裁：七言律诗

萧然天地一闲身，落落羊肠六十春。课子有书延世泽，点金无术疗长贫。园荒尚喜松筠在，屋古长耽风雨辰。事未息肩惊老大，箕裘还望后来人。
六十自寿二首·其二
作者：安绍杰
朝代：清
体裁：七言律诗

兀对遗编又一年，回看身世两茫然。浮云变幻寒窗外，明月凄凉孤枕边。身为愁多头早白，心缘血少夜无眠。半生块垒难消遣，且上春江载酒船。
满江红·登宾娥台故址玩月有感
作者：安绍杰
朝代：清
体裁：词

光禄高台，负浚渎、清流千折。想往日、凉秋登览，许多豪杰。交厚谈心都豁达，翼酣落笔俱超逸。待冰轮、拥出酌葡萄，金樽凸。真韵事，人争说，易代后，还如昔。乃吾今但见，丘陵巀嵲。林表高峰犹耸翠，桥边蔬棚空凝碧。望姮娥、惨澹度云霄，增凄切。
读书罨画楼
作者：安经传
朝代：清
体裁：七言绝句

离溪罨画亦天成，时鸟缗蛮有友声。读罢残编心一静，个中消息最分明。
赠友
作者：安经传
朝代：清
体裁：七言绝句

共羡幽栖远俗尘，山中光景为谁新。春来多欲懒携屐，有刺无缘闻雅人。
送春
作者：安经传
朝代：清
体裁：七言绝句

去年尚饮伤多酒，今岁全抛欲尽花。回忆朗吟飘万句，子规相和唤天涯。
吊盛姬墩顾祖禹墓二首·其一
作者：安经德
朝代：清
体裁：七言绝句

郁郁佳城在水涯，雄心巨制不沈埋。盛姬漂母同高义，地下逢君应怆怀。
吊盛姬墩顾祖禹墓二首·其二
作者：安经德
朝代：清
体裁：七言绝句

行藏闻说似王孙，带剑经纶默不言。想象英风何处接，芙蓉花外赋招魂。
咏芙蓉
作者：安经德
朝代：清
体裁：七言绝句

冰明玉论自超尘，绰约毫端见美人。羞涩群芳总摇落，秋风袅袅独传神。
小重山·括十二山成一阙
作者：安经德
朝代：清
体裁：词

四望绕庐十二峰，天然文笔峭，宛湖东。藏书石室访梁鸿，奚奈断，南案亘高嵩。香送白丹风，旗飘西堠上，拂鸡笼。凤凰雏伏独潜踪，龙舒腿，胶岭北屏雄。
早春山居
作者：安经德
朝代：清
体裁：五言绝句

洞壑排松牖，烟萝护竹斋。山深鲜人迹，春到满林佳。
百字令·胶山
作者：安经德
朝代：清
体裁：词

上家山去，趁携筇搜讨、古人遗迹。骇见一抔蓬蔽著，道是商贤藏魄。避乱初来，隐渔盐市，卒老于泉石。高风犹在，荒冈衰草凄绝。想是天作高山，山丘累累，独主名胶鬲。应配让王昆仲墓，恰与黄虞鼎力。至德碑崇，清权坊古，胡独兹堙灭。图书遗却，拾遗安得椽笔。
西林用友人韵
作者：安经德
朝代：清
体裁：七言律诗

胜地从来路不迷，名流蜡屐到今携。翠屏依旧围斜照，景榭堪怜剩野溪。径曲坐花披草软，桥平扶柳度云低。元亭尚把空香觅，醉石淋漓泼墨题。
踏莎美人·喜复李公桥用弹指词韵
作者：安经德
朝代：清
体裁：词

寂寞空山，飘零大树。当年相国曾游处。我来圮上手频招，犹望英雄人物再停棹。废院观泉，荒祠听雨。独深凭吊和谁语。海田变易任风潮，且喜重还仆射旧时桥。
香花桥
作者：安经德
朝代：清
体裁：五言绝句

何必天台去，家山步石梁。欣逢天雨化，曳杖闻空香。
出大境门沿西沟行观元宝山用陶公还旧居韵
作者：安维峻
朝代：清

关柳已春色，出门何所归。行行见流水，呜咽鸣声悲。涓流岂无补，江河日以非。愿言激清波，顾影亦孑遗。柳腰风前折，妩媚空依依。培塿无松柏，此理宜穷推。华风渐夷俗，吾道何其衰。知音念钟子，援琴为汝挥。夕阳下山去，缓缓踏春归。欲赋王孙草，恐增游子悲。草亦报春晖，柰何人独非。顾惟苍苍者，弃我竟如遗。霄汉不得上，一枝聊可依。器之真铁汉，谬为世所推。浮云蔽白日，扫除力未衰。誓将缚大帚，为天效一挥。
出大境门沿西沟行观元宝山用陶公还旧居韵·其一
作者：安维峻
朝代：清

关柳已春色，出门何所归。行行见流水，呜咽鸣声悲。涓流岂无补，江河日以非。愿言激清波，顾影亦孑遗。柳腰风前折，妩媚空依依。培塿无松柏，此理宜穷推。华风渐夷俗，吾道何其衰。知音念钟子，援琴为汝挥。
出大境门沿西沟行观元宝山用陶公还旧居韵·其二
作者：安维峻
朝代：清

夕阳下山去，缓缓踏春归。欲赋王孙草，恐增游子悲。草亦报春晖，柰何人独非。顾惟苍苍者，弃我竟如遗。霄汉不得上，一枝聊可依。器之真铁汉，谬为世所推。浮云蔽白日，扫除力未衰。誓将缚大帚，为天效一挥。
挽吴可读联
作者：安维峻
朝代：清
体裁：联

朝廷亦悯孤忠，先生乃独留千古；天壤自多公论，弟子终莫赞一辞。
次韵答钟愚公
作者：安维峻
朝代：清

兀自伤秋计已痴，百年世事一枰棋。祇应梅福称仙尉，谁道王敦是可儿。梦里狂言犹草疏，春来转瞬即瓜时。天涯亦有濠梁客，话到忘机两不知。
当涂将归留别葛谦斋
作者：安致远
朝代：清

残春南寺客，日日计归程。旅梦松阴满，乡思艾叶生。莺花催客恨，风雨壮溪声。莫作江南客，从来多旅情。
登青州北城楼
作者：安致远
朝代：清

广固雄图揽胜过，万峰飞瀑泻长河。时清鼓角秋全静，地近烟岚雨易多。石柱鳌吞翻地轴，铁幢龙怒起盘涡。千家市逐浮槎尽，祇有西风吹逝波。
过鄚州
作者：安致远
朝代：清

古戍苍茫朔气横，黄尘扑面野云生。人传燕赵悲歌地，水咽荆高变徵声。百战河山余废堞，清时烽燧尚孤城。萧萧落日催征骑，愁听荒笳到耳鸣。
巩昌感怀孟公叔祖二首·其一
作者：安荣
朝代：清
体裁：七言律诗

罨画楼边菊未残，葛巾无恙布袍宽。盟要兰芷人俱健，气挟风霜梦独安。白有性情涵宇宙，不将肝胆媚衣冠。遥知此夜怀荣意，惆怅应吟蜀道难。
巩昌感怀孟公叔祖二首·其二
作者：安荣
朝代：清
体裁：七言律诗

玉垒关舟夜气寒，江声萧飒角声酸。四山风雨悲秋急，一室蛩螀咏夜阑。梦隔晨昏唯有泪，恩深寄托独剜肝。何年方得窗庑下，报答平生色笑宽。
点易台
作者：安诗
朝代：清

点易台边路，荒荒蔓草茸。能留太古石，犹有六朝松。幽涧鸣寒筑，疏林阁远钟。泉斋今不见，凭吊夕阳春。
谢文节遗琴为新安吴素江作
作者：安诗
朝代：清

精灵原不死，三尺剩琴材。天地红羊劫，江山白雁哀。孤臣余涕泪，故国久蒿莱。好和竹如意，冬青无数开。
岁暮遣怀·其一
作者：安起东
朝代：清
体裁：古风

长松四时青，阅历冰霜雪。修竹无暑寒，虚心标劲节。草木有本姓，挺然贞且洁。人为万物灵，何时趋炎热。试看烘开花，生机已消歇。
岁暮遣怀·其二
作者：安起东
朝代：清
体裁：古风

疵雉能辨色，一飞全其躯。浮鸥无机心，悠游乐江湖。此理如不明，康庄皆危途。我今思旧雨，倾吐生平迂。旧雨今不来，中怀何从舒。晨夕共古人，相对案上书。
得家书三首·其一
作者：安起东
朝代：清
体裁：古风

离家廿里余，恍隔数千里。离家二旬余，恍若数年比。嗟哉无限情，一身作游子。游子衣食谋，问安无一纸。郁郁肠九回，欲诉何从起。
得家书三首·其三
作者：安起东
朝代：清
体裁：古风

此言知不诳，炯炯双眸亮。四字写分明，精神近健旺。快慰思亲心，客中减惆怅。差胜梦中归，缥缈神魂宕。
得家书三首·其二
作者：安起东
朝代：清
体裁：古风

意外来飞鸿，一涵落云中。上书平安报，一见宽心胸。灯前迫不待，历乱横开封。快读两三行，道及白发翁。
和仲兄下帷罨画楼原韵二首·其一
作者：安超
朝代：清
体裁：五言律诗

诗酒怀元亮，文章羡陆机。灌花归旧圃，修业下书帷。敢问青萍价，还将绿绮挥。何当垂翼者，亦羡九霄飞。
和仲兄下帷罨画楼原韵二首·其二
作者：安超
朝代：清
体裁：五言律诗

楼前森玉树，郭外绕清溪。花漾杯中月，沙笼壁上题。青箱余旧业，细草茁春泥。坐啸玲珑石，闲情伴鹤栖。
喜晴
作者：安超
朝代：清
体裁：七言绝句

麦三时好小春天，不起风云只起烟。一气清空晴万里，白芦洲畔泊渔船。
寄蔡绮山世兄
作者：安超
朝代：清
体裁：七言律诗

落落云霞意自亲，年来萍聚虎疁滨。才非异等生无偶，学是同源托有邻。许借奇书思古谊，着残游履送晴春。何当剪烛西窗夜，共把衷情仔细伸。
山塘晚步
作者：安超
朝代：清
体裁：七言律诗

虎丘风景夕阳开，过客迤逦不忍回。亭暗鹤归三径去，月明人下半塘来。无边秋色清诗思，几度钟声绝点埃。步履偶从书馆过，旧盟鸥鹭莫相猜。
怀半痴师
作者：安超
朝代：清
体裁：七言律诗

冷淡生涯绊此躯，别无长具作时趋。怜君空抱连城璧，笑我徒为伏枥驹。滞迹板桥依鸭荡，心随流水到鹅湖。那知海燕分飞惯，却也怀南似鹧鸪。
抱病有感
作者：安超
朝代：清
体裁：五言律诗

性鲁直无能，休将学业增。病深仇药石，才短识良朋。入夜寒侵骨，迟眠枕曲肱。何当师阮籍，长啸见孙登。
月夜赴友人赏菊分赋赠之
作者：安超
朝代：清
体裁：五言律诗

日落西园晚，溪流罨画深。金樽遥月影，黄菊淡人心。旧雨多情话，新诗共醉吟。灞桥风景到，踏雪再相寻。
鹅湖叶琢斋馆于沈兰谷处离余馆不数里时值大水泛滥不能互相过从倩沈君来馆索诗以答之四首·其一
作者：安超
朝代：清
体裁：七言绝句

前辈风流仰茂长，西林唱和久传芳。而今始识名流后，翰墨依然旧日香。
鹅湖叶琢斋馆于沈兰谷处离余馆不数里时值大水泛滥不能互相过从倩沈君来馆索诗以答之四首·其三
作者：安超
朝代：清
体裁：七言绝句

旅馆相邻倍有情，何当把臂结诗盟。横流不许人相访，遮莫殷勤倒履迎。
鹅湖叶琢斋馆于沈兰谷处离余馆不数里时值大水泛滥不能互相过从倩沈君来馆索诗以答之四首·其二
作者：安超
朝代：清
体裁：七言绝句

孔融初谒李膺门，累世通家古谊存。敢托双鱼陈景慕，帐中应不难司阍。
鹅湖叶琢斋馆于沈兰谷处离余馆不数里时值大水泛滥不能互相过从倩沈君来馆索诗以答之四首·其四
作者：安超
朝代：清
体裁：七言绝句

故人过我破离愁，无限相思一笔勾。还与鲁连为绍介，教巴人写刺相投。
桃花水泛舟二首·其一
作者：安道
朝代：清
体裁：七言律诗

飘然一叶逐轻凫，直下倾流到海隅。青草欲迷云梦泽，澄波似泛洞庭湖。直登天汉浮槎去，倒曳风帆夹岸趋。此日凌虚真快我，分明身世在蓬壶。
桃花水泛舟二首·其二
作者：安道
朝代：清
体裁：七言律诗

梦里生涯一海凫，回头身世在蓉湖。苍暝眼界何为者，潦草人情已矣乎。古调听来流水韵，新诗画出辋川图。文章理学真儿戏，千古声名尽滥竽。
清明登胶山四首·其一
作者：安道
朝代：清
体裁：七言律诗

寒食空悲泉下魂，朝来新火暖千门。相沿南圃游春日，浪迹东山著屐痕。人坐绿茵芳草地，鸟啼红树杏花村。钟声半岭萧郎寺，拟觅高僧封榻论。
清明登胶山四首·其三
作者：安道
朝代：清
体裁：七言律诗

莓苔称坐翠沾衣，对景无因问是非。幽谷藏春樵径没，古碑封藓字痕稀。人来绝顶双峰抱，云落平芜一鸟飞。咫尺家山游兴熟，那堪佳节更相违。
清明登胶山四首·其二
作者：安道
朝代：清
体裁：七言律诗

南湖一片白于霜，霁色遥开绿野塘。散彩千林新锦帐，添毫我辈旧青箱。餐霞人已归仙侣，怀古宫犹剩梵王。此日空传风韵事，秋千院落斗鸡坊。
清明登胶山四首·其四
作者：安道
朝代：清
体裁：七言律诗

春色迎人我亦怜，野桃红截半溪烟。莺啼绿树方摧织，柳爱和风渐脱棉。好景只愁花易老，闲心真爱日如年。一声牧笛山光紫，点也归来沂水边。
罨画楼赏玉兰
作者：安道
朝代：清
体裁：七言律诗

珑璁一树碧无瑕，几费天公巧匠茬。兰室人幽香满座，谢庭春暖玉为花。梅兄雪后芳音杳，素女风前舞步斜。最爱夕阳回照后，酡颜不惜醉流霞。
读飞香圃诗草二首·其一
作者：安道
朝代：清
体裁：七言绝句

新诗清绝点尘蒙，心惬芝兰臭味通。不教西林芳草歇，风流远绍茂卿公。
读飞香圃诗草二首·其二
作者：安道
朝代：清
体裁：七言绝句

笔花时露剑花锋，纸上烟霞带露浓。我本青盲争快睹，分明初日出芙蓉。
踏雪寻梅二首·其一
作者：安道
朝代：清
体裁：七言律诗

一枝琼树尚栖鸦，万里冰壶乘小车。粉笔白描晴雪赋，玉堂香冻老梅花。试穿东郭先生履，来访孤山处士家。一望罗浮何处是，茫茫遥隔路三叉。
踏雪寻梅二首·其二
作者：安道
朝代：清
体裁：七言律诗

已怯封条躁墨鸦，未停飞絮逐风车。望中玉砌千山径，开出琼林万树花。映雪读书怜处士，骑驴得句属诗家。阳春一曲吾何敢，自愧才非蕴八叉。
雨后晚眺
作者：安道
朝代：清
体裁：七言律诗

一榻清风绛帐垂，梦回春昼日迟迟。句中流水琴声远，纸上青山草色滋。笔墨有神应识我，烟花含笑拟怜谁。未能中圣三杯酒，敢托犹贤一局棋。
雨后晚眺
作者：安道
朝代：清
体裁：五言律诗

草色侵官道，莺歌出上林。春光何处好，桃李自成阴。水浊溪流急，山青雨后深。悠然自来往，一片白云心。
中庭夜坐
作者：安鉴培
朝代：清
体裁：五言律诗

秋夜坐中庭，林昏色正暝。风来灯闪焰，露下桂流馨。波影涵星动，琴声待月停。邻童篝火至，蛩语隔帘听。
书斋漫咏
作者：安鉴培
朝代：清
体裁：七言绝句

茅檐鸡犬静无哗，吟罢长篇兴倍赊。雨过萧萧凉似水，凭栏闲看海棠花。
寄贺严紫卿廉访
作者：安鉴培
朝代：清
体裁：古风

天生豪俊不虚出，建树须俟需才日。大器从来都晚成，慷慨从君马援匹。忆从大帅赴甘凉，剿抚回酋勋绩彰。旋统偏师徇青海，剪除余孽靖回疆。捷书屡奏天颜喜，大吏交章荐国士。谓堪方面任封疆，展舒蕴蓄从此始。凯歌奏罢屯长安，沟洫疏通黎庶欢。劝课农桑赡国用，广开水利富秦韩。卓著勤劳应懋赏，会看陛见蒙褒奖。特简重任列三秦，省释无辜作忠谠。才调如君洵可人，愿君努力报君亲。姓名早上紫光阁，永作天家柱石臣。
己亥夏同陈率庵夜泊蓉湖听雨二首·其一
作者：安鉴培
朝代：清
体裁：七言绝句

旅行最怕雨连朝，羌乃舟居倍寂寥。彻夜琤琮眠不得，恼人真是可怜宵。
己亥夏同陈率庵夜泊蓉湖听雨二首·其二
作者：安鉴培
朝代：清
体裁：七言绝句

云沉月黑雨声稠，勾引骚人一段愁。强起挑灯无意绪，满湖水声压孤舟。
探梅
作者：安鉴培
朝代：清
体裁：七言绝句

踏遍山村与野桥，探梅忘却路途遥。临风忽觉微香发，恐是臞仙隔岸招。
月出偶步
作者：安鉴培
朝代：清
体裁：古风

夜永不成眠，疏林明月上。抚景惜清光，飘然独长往。野径蛩乱鸣，隔溪人语响。宿鸟绕树飞，岸草露华朗。天香随风过，顿觉诗心爽。弄影发清歌，逍遥脱尘网。归卧月明处，极浦响渔榜。四顾尽空明，此景共谁赏。
有事至寨门过访严竹坪表兄快谈心曲承留宿书斋拈此遗赠
作者：安鉴培
朝代：清
体裁：七言律诗

清风过处碧秋凉，帘桁迷离映日光。绿展蕉痕侵短槛，青延莲影上匡床。炉焚旧积灰心细，瓶供新分桂子香。为爱亲朋情话乐，夜深犹自共浮觞。
流萤二首·其一
作者：安鉴培
朝代：清
体裁：七言绝句

偶向前溪散步过，爱他点水乱萤多。有时三五相追逐，恍似明珠一串拖。
流萤二首·其二
作者：安鉴培
朝代：清
体裁：七言绝句

怜渠于是独多情，照读分光彻夜明。莫漫胸中夸雪亮，休教投暗误平生。
甲午春仲在寨门严竹坪表兄处阻雨往晤紫卿姻世丈吟此留赠四首
作者：安鉴培
朝代：清

遇评平泉水竹庄，满园花拥读书堂。拼将春色来分客，惹得清芬雨袖香。小住林泉自在身，知君处处寓经纶。从今报却和羹信，管领百花头上春。能诗能画便超群，况复风流属使君。更喜阶前森旺树，阿郎才调古终军。宗坊整顿旧家风，知是经纶出处同。待得天章征硕彦，还将事业报姚崇。
甲午春仲在寨门严竹坪表兄处阻雨往晤紫卿姻世丈吟此留赠四首·其一
作者：安鉴培
朝代：清
体裁：七言绝句

遇评平泉水竹庄，满园花拥读书堂。拼将春色来分客，惹得清芬雨袖香。
甲午春仲在寨门严竹坪表兄处阻雨往晤紫卿姻世丈吟此留赠四首·其三
作者：安鉴培
朝代：清
体裁：七言绝句

能诗能画便超群，况复风流属使君。更喜阶前森旺树，阿郎才调古终军。
甲午春仲在寨门严竹坪表兄处阻雨往晤紫卿姻世丈吟此留赠四首·其二
作者：安鉴培
朝代：清
体裁：七言绝句

小住林泉自在身，知君处处寓经纶。从今报却和羹信，管领百花头上春。
甲午春仲在寨门严竹坪表兄处阻雨往晤紫卿姻世丈吟此留赠四首·其四
作者：安鉴培
朝代：清
体裁：七言绝句

宗坊整顿旧家风，知是经纶出处同。待得天章征硕彦，还将事业报姚崇。
离思四首·其一
作者：安鉴培
朝代：清
体裁：五言绝句

坐看明月光，渐照旅人床。不知今昔梦，可得到家乡。
离思四首·其三
作者：安鉴培
朝代：清
体裁：五言绝句

闻道牛与女，一年一渡河。岂如离别客，反不如君多。
离思四首·其二
作者：安鉴培
朝代：清
体裁：五言绝句

独坐情默默，清风徐至侧。何事拂征衫，令人苦相忆。
离思四首·其四
作者：安鉴培
朝代：清
体裁：五言绝句

散发坐夜静，玉露湿金井。何无一人来，问侬身可冷。
秋思
作者：安鉴培
朝代：清
体裁：七言绝句

无端秋思入吾家，懒坐心慵欹枕斜。夜梦不成人又静，月光明上碧窗纱。
秋日村居即事
作者：安鉴培
朝代：清
体裁：五言律诗

临溪茅屋住，绿树荫交加。健妇躬舂米，农闲手劈麻。顽童争竹马，稚女学盘鸦。不负秋光好，携儿觅野花。
秋郊闲眺
作者：安鉴培
朝代：清
体裁：七言律诗

陂稻离离秀实成，静观野趣足怡情。远山明净秋光淡，近水萦纡夕照清。一路丛花都献笑，连村林鸟乱争鸣。莫猜诗思者番瘦，天付风骚与细评。
自浒村归寨门途中即景
作者：安鉴培
朝代：清
体裁：七言律诗

轻云薄霭闇西山，落日余晖满故关。渐见炊烟横树杪，瞥看灯火出林间。轻风缓送同人语，仄径前迎稚子闲。归步徐徐舒远眺，村童遥指暮樵还。
重九
作者：安鉴培
朝代：清
体裁：七言绝句

重阳共报菊花期，何独予家尚萼胎。料汝含英知有意，特将晚节傲霜来。
题画
作者：安鉴培
朝代：清
体裁：七言律诗

红桃花外露山家，绿竹编篱短短遮。野老罩鱼来曲港，村童挽犊上三叉。静听隔树流泉泻，喜看横桥跨岸斜。更有一般清绝处，晓风杨柳驻柴车。
风雨窃喜偶成古风一篇飞敢谓念切民依聊自遣夜窗孤寂耳
作者：安鉴培
朝代：清
体裁：古风

昔从郊野自闲游，偶闻父老语西畴。谓自入秋无滴雨，桔槔欲敝不胜愁。归来日日望云气，长空一色虹霓未。拟向神龙寄片语，暂借银河惠不费。昨宵微雨过墙来，连朝淅沥润莓苔。银丝错落舞金井，碎珠千万下瑶台。从斯高下齐沾足，一望平畴争吐绿。而今庶可卜西成，会见年丰敦善俗。田家交庆乐难支，群深颂祷发讴思。倩得书生一支笔，写出万家喜雨诗。我为农民志欣幸，甘泽滂沱沛四境。可知天本悯群黎，特虑无人为民请。
挽张之洞联
作者：安钟愭
朝代：清
体裁：联

四十年尽瘁鞠躬，每饭不忘天下计；廿二省内忧外患，遗章犹系老臣心。
己卯九秋筱轩都转宏开五秩见示自勖一律谨叠原韵奉祝兼志德政勉成俚句聊抒悃忱·其一
作者：安颢
朝代：清
体裁：七言律诗

瑞菊欣开祝大年，黔黎亦解颂悬鞭。圭璋特达芝兰秀，文采交辉轼辙贤。合浦襟期光日月，永嘉词翰灿云烟。自惭别榻常承爱，捧斝倾诚礼恐愆。
己卯九秋筱轩都转宏开五秩见示自勖一律谨叠原韵奉祝兼志德政勉成俚句聊抒悃忱·其二
作者：安颢
朝代：清
体裁：七言律诗

双旌开处瞬经年，昕夕叨陪愿执鞭。鸣凤早传台省望，悬鱼争说使君贤。盈囷好积千箱玉，珥笔曾携两袖烟。治谱窃窥资学步，苔岑结契永无愆。
早春雪霁过灵趵泉赠玉瞿上人
作者：安骏命
朝代：清

地远尘嚣隔，名僧辟胜多。梅留残雪在，钟带乱云过。汲涧龙潜钵，听经鹤下坡。蒲团刚坐彻，新月挂藤萝。
乙未与丁孔环同馆前涧临别见赠奉答
作者：安高发
朝代：清
体裁：五言律诗

识面知非偶，其如又各天。晚花含别泪，细雨湿离筵。日落寒山外，钟鸣古寺边。临岐重相约，修禊复联翩。
端居晚眺
作者：安高发
朝代：清
体裁：五言律诗

开轩时远望，遍处足惊心。霞璨山增翠，天青水益深。浩歌来晓月，虚籁促归禽。触目皆成趣，愁中为展襟。
过故庄有感
作者：安高发
朝代：清
体裁：五言律诗

胶鬲岩前地，星棋列水庄。名花闲永昼，芳草带斜阳。飞阁留题古，华筵韵味长。何时复兹胜，瞻眺意茫茫。
闻雁
作者：安高发
朝代：清
体裁：七言绝句

忽闻旅雁度霜天，凄婉声中形影单。此夜兰帷愁不寐，破窗斜漏月光寒。
为啸石二兄得馆寄呈六绝·其一
作者：安魁
朝代：清
体裁：七言绝句

仄仄疏棂小小厢，也罗茶鼎也悬床。生公有意怜顽石，不厌鸡栖作讲堂。
为啸石二兄得馆寄呈六绝·其三
作者：安魁
朝代：清
体裁：七言绝句

北辕如许改南辕，手足相连亦足欢。只恨长途艰往返，高堂未易教心宽。
为啸石二兄得馆寄呈六绝·其二
作者：安魁
朝代：清
体裁：七言绝句

瓣香一点祝南丰，到处人情量亦同。莫管东风留与去，肯教金铎振南中。
为啸石二兄得馆寄呈六绝·其五
作者：安魁
朝代：清
体裁：七言绝句

知兄到处得超然，况有青山与石泉。明月清风相慰藉，凭君领取入诗篇。
为啸石二兄得馆寄呈六绝·其六
作者：安魁
朝代：清
体裁：七言绝句

虎丘风景最多情，春草秋花次第呈。凭藉清风闲报信，柳枝春色听春莺。
为啸石二兄得馆寄呈六绝·其四
作者：安魁
朝代：清
体裁：七言绝句

苜蓿阑干道亦崇，生涯冷澹与秋同。如描此地无文处，直上羲皇古朴风。
山村
作者：安魁
朝代：清
体裁：七言绝句

一带烟村一小桥，一湾流水自迢迢。山农抱犊归来晚，人去黄虞犹未遥。
苏台吊古二首·其一
作者：安魁
朝代：清
体裁：七言律诗

往事唏嘘枉断肠，姑胥台古草荒凉。争先莫把熊夷辱，振旅徒传柏举强。西子鬓迷寒石洞，采莲歌散剩芳塘。三高范蠡居然在，可笑吴人恨竟忘。
苏台吊古二首·其二
作者：安魁
朝代：清
体裁：七言律诗

莫怪申胥泪满襟，鸱夷浮去恨何深。当时败越陈长策，千载亡吴有寸心。江渚鸢乌终古集，荒台鹿迹到今沉。寒潮暮急声犹苦，慷慨芦中作短吟。
虎丘怀古二首·其一
作者：安魁
朝代：清
体裁：七言律诗

霸业良图恨未成，夫椒败越枉相争。青山独有疏钟韵，片石空留试剑名。寂寞玉鱼王气暗，飘零金虎祖龙惊。年年仕女纷瞻墓，鹤市春深信有情。
虎丘怀古二首·其二
作者：安魁
朝代：清
体裁：七言律诗

阖闾丘墓变为庵，白虎还应护佛龛。青嶂至今余剑气，讲台终古契禅谈。只缘顽石点头悟，不信清泉一味憨。亭下二仙何处去，晓来鹤涧霭烟岚。
贺小补大兄得孙
作者：安魁
朝代：清
体裁：七言律诗

曾从帐底试啼声，快慰翁心物自英。准卜兴宗绵世泽，欣符瑞梦锡佳名。香生阁下兰芽茁，秀挺阶前玉树荣。他日炽昌绳祖武，贤科发隽绍勋卿。
过胶山谒李忠定公暨先桂坡公祠
作者：安魁
朝代：清
体裁：七言律诗

宋代鼎臣明隐逸，两公忠义贯薪传。擎天志在歼金冠，静海功成泛蠡船。祠合久推人尚德，祭同方信世尊贤。犹余生气千秋后，令我低徊窦乳泉。
寒夜
作者：安鼎奎
朝代：清
体裁：五言律诗

耐冷坐清宵，离情未即抛。犬从深巷吠，门听隔邻敲。灯暗花生烂，梅寒月挂梢。偶然新得句，呵冻便分抄。
秋山
作者：安鼎奎
朝代：清
体裁：五言律诗

一望参天势，秋山分外明。烟空千嶂合，木落万峰清。扫净浮云迹，登高动客情。窗中远岫列，好句忆宣城。
秋水
作者：安鼎奎
朝代：清
体裁：五言律诗

一片琉璃镜，迢迢秋水长。江清沉夜月，雁影落寒塘。沙渚芦花白，烟波鸥梦凉。南华真妙谛，寄兴在蒙庄。
竹林饮酒
作者：安鼎奎
朝代：清
体裁：七言律诗

竹深留客共徘徊，畅叙幽情酒一杯。绿影摇风声戛玉，清香浮盏入新醅。七贤韵事传千古，六逸高情总绝才。尽我兴酣谈笑处，此间幸少俗人来。
戊子人日寄怀陈南士
作者：宋之绳
朝代：清
体裁：五言律诗

人日逢人少，相怜必故人。乱多天未厌，老至岁难新。尘雾荒村合，田庐鬼国邻。与君生计拙，寂寞返吾真。
梅花
作者：宋之绳
朝代：清
体裁：七言律诗

一年蜡屐几回看，等到花开惜到残。漠漠冻云连近远，荒荒野月照清寒。于人疏落如无意，写尔高空正自难。记得遥山旧茅屋，破扉朽几一枝安。
随跸杂记二首
作者：宋之绳
朝代：清

殿门严鼓发，万灶撤周庐。绝壁成驰道，坚冰过属车。后尘询父老，初日指村墟。共识三驱意，何劳《谏猎书》。车声方隐隐，夜色已苍苍。山势开天险，河流接大荒。人眠千嶂月，马啮万群霜。行幄东南近，风清禁漏长。
随跸杂记二首·其一
作者：宋之绳
朝代：清
体裁：五言律诗

殿门严鼓发，万灶撤周庐。绝壁成驰道，坚冰过属车。后尘询父老，初日指村墟。共识三驱意，何劳《谏猎书》。
随跸杂记二首·其二
作者：宋之绳
朝代：清
体裁：五言律诗

车声方隐隐，夜色已苍苍。山势开天险，河流接大荒。人眠千嶂月，马啮万群霜。行幄东南近，风清禁漏长。
泸署感怀
作者：宋之韩
朝代：清

忆昔虚声二十年，于今俯首蜀江边。牙签数卷父书在，鸟道千峦王路艰。寄傲时思康乐里，题诗尤觅雪涛笺。无端远涉不毛土，无赖秋心系暮蝉。
鸿禧寺灯下
作者：宋之韩
朝代：清

湖州鸿禧寺，夜静似深山。晚磬月中细，晨钟院外闲。经声连竹径，佛火出花关。禅舍浑无事，灯光动旅颜。
潇湘曲
作者：宋乐
朝代：清

枫落早鸿过，洞庭无限波。相望终不见，只是白云多。
答扬州乔子
作者：宋乐
朝代：清

病馀缠缚似春蚕，诗酒风情亦尚堪。日落离心满扬子，知君江北望江南。
苏台柳枝词
作者：宋乐
朝代：清

十里珠帘映碧流，丝丝金线拂船头。阊门过去盘门路，一树垂杨一画楼。
送别
作者：宋乐
朝代：清

别路风光早，江南芳草天。人心似春色，千里逐君船。
寄刘笑亭孝廉
作者：宋书升
朝代：清

话别旗亭易五春，良朋消息滞鱼鳞。落花时节方游楚，折柳阳关又入秦。经史白头终作客，风尘青眼岂无人。秋来定对樽前月，真识天涯若比邻。
懊恼曲
作者：宋书升
朝代：清

南国休生红豆子，西州漫折绿扬枝。百年最好是欢会，苦莫苦于生别离。
拟古
作者：宋书升
朝代：清

结发为夫妇，两小无猜疑。如何遘不淑，中道相乖离。自君之出矣，不复画蛾眉。思君如蚕茧，日日吐春丝。春丝终有断，妾意无止期。祖道东门外，朝朝设离筵。车饰五香谷，马系七宝鞍。杯盘纷罗列，友朋劝加餐。游子且勿餐，听我取琴弹。不唱《江南好》，但歌《行路难》。前有九折坂，后惟惶恐滩。天地皆荆棘，异乡何由安。一歌《行路难》，主人泪汍澜，再歌《行路难》，游子摧心肝。昔有希夷子，结宇峨嵋颠。未能甘寂寞，谈笑落人间。携有琴在手，星辰罗轸端。此琴非凡乐，中有太平弦。一鼓神人洽，再奏四夷安。众人多嫉忌，掣肘不能弹。抱琴归故庐，中夜坐长叹。
拟古·其一
作者：宋书升
朝代：清

结发为夫妇，两小无猜疑。如何遘不淑，中道相乖离。自君之出矣，不复画蛾眉。思君如蚕茧，日日吐春丝。春丝终有断，妾意无止期。
拟古·其三
作者：宋书升
朝代：清

昔有希夷子，结宇峨嵋颠。未能甘寂寞，谈笑落人间。携有琴在手，星辰罗轸端。此琴非凡乐，中有太平弦。一鼓神人洽，再奏四夷安。众人多嫉忌，掣肘不能弹。抱琴归故庐，中夜坐长叹。
拟古·其二
作者：宋书升
朝代：清

祖道东门外，朝朝设离筵。车饰五香谷，马系七宝鞍。杯盘纷罗列，友朋劝加餐。游子且勿餐，听我取琴弹。不唱《江南好》，但歌《行路难》。前有九折坂，后惟惶恐滩。天地皆荆棘，异乡何由安。一歌《行路难》，主人泪汍澜，再歌《行路难》，游子摧心肝。
春日山村
作者：宋书升
朝代：清

十里榆村路，春来入画堪。溪边饮黄犊，屋上晒红蚕。家未兵戈徙，儿能稼穑谙。山殽供客好，休怪老饕贪。
海畔
作者：宋书升
朝代：清

海畔群山伏，村居傍石岩。平沙连草白，逆水带潮咸。雁渚横孤艇，渔家晒破帆。烟中开晓市，处处卖春？。
海畔
作者：宋书升
朝代：清
体裁：五言律诗

海畔群山伏，村居傍石岩。平沙连草白，逆水带潮咸。雁渚横孤艇，渔家晒破帆。烟中开晓市，处处卖春�。
游大明湖
作者：宋书升
朝代：清

明湖春后色，不减若耶溪。万绿摇烟起，孤篷载酒迷。舻枝凭鹭引，荷叶与人齐。游赏浑忘倦，西城日已低。
田家即事
作者：宋书升
朝代：清

春林带残照，归鸦黑似漆。田家风味清，家人聚其室。共为生计谋，絮语何琐悉。今年较去年，惊蛰先五日。明日早烧菑，种我三亩秫。小儿方能言，牵衣还捉膝。笑语阿爷看，屋角犁星出。
石华洞
作者：宋书升
朝代：清

洞腹不容人，石齿横相齧。幽鸟时一窥，寒藤落古雪。
祷雨行
作者：宋书升
朝代：清

天孙庙，击大鼓，满城鼕鼕撒白雨。白雨下时赪日升，但见炎威赫赫天亭午。官吏祷雨术俱穷，不获蜥蜴搜壁虎。云能吐雾与兴云，浼汝沛泽施下土。壁虎壁虎，汝未从深山大泽来，身无鳞甲，安能变化为龙弭旱灾？雷公大怒电母笑，若辈竟号作霖材。
莱州词
作者：宋书升
朝代：清

黄茅十里晒盐场，矮屋人家坐晚凉。何物渔婆偏解事，鲍鱼风里说秦皇。
营陵道中遇雨
作者：宋书升
朝代：清

石径崎岖里，春阴晻霭中。莺啼千树雨，驴背一蓑风。野渚流添碧，村楼雾隐红。孤山全入画，云水正濛濛。
过郑康成故里
作者：宋书升
朝代：清

嬴秦烧群籍，发难在臣斯。六经日芜秽，《正义》何由治。大哉康成公，独蕴高世姿。穷经窃奥窔，学道抉藩篱。律吕研迁志，算术察《周髀》。杂考申韩法，旁罗纤纬辞。譬如大河流，百变属冯夷。清浊并相纳，不必分派支。譬如洪炉铸，群材付工倕。金铁齐入治，不必权毫釐。考稽既已久，蔚为大经师。诗笺毛氏故，书证安国遗。易立爻辰例，传可废疾医。三礼尤卓卓，旧典精研稽。老妪数家珍，了了无所迷。汉儒称后劲，有功在宣尼。后学谭性命，反兴菲薄思。大善且不录，吹毛以求疵。遂使昧礼朝，黜祀逞其私。岂知泰岳高，不以划而卑。宋人开理学，汉人为之基。离象安得意，求兔端赖蹄。饮水不思报，昧本当骇疑。更有龊龊者，学语方小儿。掇拾前人说，百端相排诋。有曰男子御，何必五日期。有曰郊天鼓，安得麒麟皮。更仆虽终数，哓哓无已时。骅骝驽骀笑，大鹏？鸠讥。弃鼎宝康瓠，庸庸安足嗤。我朝群儒荟，起而修明之。煌煌东州学，炳若中天曦。余居里相近，先哲常心仪。驱车过东道，搔首访遗祠。自恨生也晚，遗编手徒披。训诂勤钻仰，未得见津涯。生平有向往，瓣香心自知。
过郑康成故里
作者：宋书升
朝代：清
体裁：古风

嬴秦烧群籍，发难在臣斯。六经日芜秽，《正义》何由治。大哉康成公，独蕴高世姿。穷经窃奥窔，学道抉藩篱。律吕研迁志，算术察《周髀》。杂考申韩法，旁罗纤纬辞。譬如大河流，百变属冯夷。清浊并相纳，不必分派支。譬如洪炉铸，群材付工倕。金铁齐入治，不必权毫釐。考稽既已久，蔚为大经师。诗笺毛氏故，书证安国遗。易立爻辰例，传可废疾医。三礼尤卓卓，旧典精研稽。老妪数家珍，了了无所迷。汉儒称后劲，有功在宣尼。后学谭性命，反兴菲薄思。大善且不录，吹毛以求疵。遂使昧礼朝，黜祀逞其私。岂知泰岳高，不以划而卑。宋人开理学，汉人为之基。离象安得意，求兔端赖蹄。饮水不思报，昧本当骇疑。更有龊龊者，学语方小儿。掇拾前人说，百端相排诋。有曰男子御，何必五日期。有曰郊天鼓，安得麒麟皮。更仆虽终数，哓哓无已时。骅骝驽骀笑，大鹏�鸠讥。弃鼎宝康瓠，庸庸安足嗤。我朝群儒荟，起而修明之。煌煌东州学，炳若中天曦。余居里相近，先哲常心仪。驱车过东道，搔首访遗祠。自恨生也晚，遗编手徒披。训诂勤钻仰，未得见津涯。生平有向往，瓣香心自知。
过齐宣故陵
作者：宋书升
朝代：清

封畔垦耕绿不匀，田齐雄焰化飞磷。芘芣花发髑髅孔，葛蔂苗缠屃屃身。日暮讴吟愁牧竖，劫馀钟鼎窜风尘。如何不及于陵子，寸冢于今尚姓陈。
铜雀台瓦砚歌
作者：宋书升
朝代：清

汉火未熄妖星芒，铜雀一现朱雀藏。高台巍峨连漳起，邺下媚狐肆披猖。凤柱对蹲双结绮，虹桥倒挂若回廊。年月回环书蝌蚪，琉璃金碧覆鸳鸯。汉家兵戈既鼎沸，横槊归来乐未央。大儿弹棋幼傅粉，一门父子盛文章。惆怅东风慕娇女，朝露慨慷对杜康。阿房歌弦秦公子，阳台云雨楚君王。分香卖履留遗嘱，儿女之情抑何长。建安去此二千载，太息阿瞒骨已霜。一世之雄今安在，独留瓦片艳文房。
长山道中
作者：宋书升
朝代：清

东风吹客倦，振策更山行。入谷已残照，离家尚几程。乱云穿马足，流水杂车声。犹听城钟起，回看古堞平。
题画
作者：宋书升
朝代：清

寒泉挂壁荔垂檐，鹤发翁疑刘海蟾。霁雪满庭月如水，白梅花下读《楞严》。
入关
作者：宋伯鲁
朝代：清

冈峦重叠戴雄关，关势峥嵘霄汉间。多谢有情关上月，照人西去又西还。
博克达山
作者：宋伯鲁
朝代：清

月窟通天柱，神池戴地灵。水分双派碧，山带百峦青。松雪留仙蜕，莲花入帝瓶。三峰绝依傍，终古插苍冥。
发嘉峪关
作者：宋伯鲁
朝代：清

烽堠军容整，关城曙色新。九秋方落木，万里有归人。山带昆仑雪，衣留塔勒尘。君恩如未替，犹及凤楼春。
古尔图道中
作者：宋伯鲁
朝代：清

逻骑容刀锐，旃舆小户通。片云时带雨，老树总吟风。野戍荒烟外，穹庐落照中。犹闻旧藩子，出学大瀛东。大漠黄云黯，千岩白雪高。虎留沙上迹，驼落草间毛。墨守儒生拙，戎装武士豪。至今于货者，犹佩越人刀。此地盛刍牧，沃皋千里平。牛羊下落日，草树隐荒城。倚剑孤云晚，停轺片月清。堠亭寥寂甚，空外一鸡鸣。
古尔图道中·其一
作者：宋伯鲁
朝代：清
体裁：五言律诗

逻骑容刀锐，旃舆小户通。片云时带雨，老树总吟风。野戍荒烟外，穹庐落照中。犹闻旧藩子，出学大瀛东。
古尔图道中·其三
作者：宋伯鲁
朝代：清
体裁：五言律诗

此地盛刍牧，沃皋千里平。牛羊下落日，草树隐荒城。倚剑孤云晚，停轺片月清。堠亭寥寂甚，空外一鸡鸣。
古尔图道中·其二
作者：宋伯鲁
朝代：清
体裁：五言律诗

大漠黄云黯，千岩白雪高。虎留沙上迹，驼落草间毛。墨守儒生拙，戎装武士豪。至今于货者，犹佩越人刀。
哈密怀古
作者：宋伯鲁
朝代：清

柳溪秋水碧丝丝，古迹萧条感旧时。方域尚沿捍弥国，种人犹说畏吾儿。马骢山畔将军泪，鸦尔庭中克汗支。最是贝多忠款挚，分茅常得备藩篱。
回城古柳
作者：宋伯鲁
朝代：清

哈密雄郡古伊卢，绾毂南北为中枢。纵横众水贯其腹，翠柳参天三百株。回城斗大西南隅，中有古柳偃路衢。此柳相传越千载，过者一见皆嗟吁。云垂雨黕昼昏昧，横奔数亩无羁軥。盘拿腾踔露骨干，铁屈石泐空皮肤。丹黄烂漫饱霜露，落叶狼籍一尺余。有若群龙野战久，飞鳞断甲沾泥污。冥灵建木侈神怪，耳食仅可惊庸愚。奔奔鹑火应列宿，星精自与凡木殊。干戈兵革斗未止，嘉木斩伐供樵苏。岂知此树生绝域，劫火不熸天所扶。题诗满纸续博物，万古恢侅惊陋儒。
天山夜行
作者：宋伯鲁
朝代：清

亭亭一片长安月，万里来照天山雪。天山雪后风如刀，行人望月肠断色。瀚海凝冰九月秋，毡车如纸失骦裘。却将十亩闲闲乐，换取穷边夜夜愁。
天山落日
作者：宋伯鲁
朝代：清

九霞曤曤喷珠颗，上烛青冥下掘堁。若非阿房一炬红，定是建章三月火。燔云热雾何熊熊，千岩万壑走祝融。势将烧尽天山雪，一睹万古青芙蓉。
戈壁杂诗
作者：宋伯鲁
朝代：清

沙枣不辞丑，白杨相竞高。鸟巢拱落木，兽骨委秋壕。野步殊能健，长吟亦自豪。此行多胜侣，万里忘尘劳。
戈壁杂诗
作者：宋伯鲁
朝代：清

种树皆连屋，移家总面山。晚炊斜日里，残雪小桥湾。寂寂岁云暮，劳劳人未闲。山程与沙堠，不觉损朱颜。
托多克道中戏作胡桐行
作者：宋伯鲁
朝代：清

君不见额琳之北古道旁。胡桐万树连天长。交柯接叶万灵藏。掀天踔地纷低昂。矫如龙蛇欻变化。蹲如熊虎踞高岗。嬉如神狐掉九尾。狞如药叉牙爪张。或为诸生肃。揖让何矜庄。或为勇士怒。奋髯森戟芒。或为幽闺女。婉昵凝新妆。或为玉清客。羽服来帝乡。或若沈沙戟。断折怆周郎。或若通天柱。摧坏悲武皇。或若仇池石。袍笏拜元章。或若伯通臼。舂杵偕孟光。妍媸肥瘦各有态。风撑雪拒千星霜。枯杈频经野火燎。翠叶不碍寻斧伤。我闻蒲昌海。大者如舟航。张侯乘之探星宿。牵牛织女遥相望。山经既不载。班史亦未详。瞀儒不解事。鸣凤讹朝阳。吁嗟造物信狡狯。画工虽巧安能方。我今作诗告来者。此言虽夸勿笑狂。
抵哈密
作者：宋伯鲁
朝代：清

万木伊州道，垂条拂客车。寒城隐白雪，古戍访黄花。铁梗千年柳，金盘五色瓜。回乡本饶沃，水木自清华。
星星峡
作者：宋伯鲁
朝代：清

崱屴辟丹雯，苍岩缩相抱。鸣鞭陟峻阪，下有新开道。此道称险绝，年年折轮轑。巍然神武祠，过者虔祈祷。鼓云保平安，兹行万缘好。予亦礼英杰，举家咸拜倒。徐步下崔嵬，坡平石如扫。回视两厓面，巉岩识天造。前去尽亨街，清宁荷神保。
木垒河道中
作者：宋伯鲁
朝代：清

万重云幌起，九迭锦屏张。只觉青山好，哪知驿路长。阴崖残剩雪，劲草敌严霜。翻笑孤吟者，徒为镇日忙。
烟墩
作者：宋伯鲁
朝代：清

白草黄芦斥堠悬，残阳未尽执吟鞭。星河澹远龙堆夜，风露荒寒雁塞天。片月沙头垂辔过，一灯车里枕书眠。迢迢借问停骖处，寂寞崥崹瘦水边。
赛里木淖尔
作者：宋伯鲁
朝代：清

緤马苍冥表，天回万里清。四山吞浩淼，一碧拭空明。尘暗伊江路，烽寒赛里营。渚蒲无限绿，物候暗相惊。
载诵佳撰勉答阳春
作者：宋伯鲁
朝代：清

洞门荒雪莽连天，岂意琼崖吐瑞莲。珠勒晓参金粟帝，银屏凉护蕊宫仙。佩环摇曳敲冰骨，风月高寒耸玉拳。欲写素心谁共此，芙蓉掌上几经年。
长流水
作者：宋伯鲁
朝代：清

芦岗百里天山麓，细雪琤瑽漱寒玉。天然一鉴两重开，清者濯缨浊濯足。我行瀚海苦劳顿，瘦石圆沙欣驻躅。十亩枯葭陨悴黄，半塘衰柳摇寒绿。凭栏静对忘物我，冷澹一涤尘襟俗。龙荒雁碛尽斥卤，到此安用叹独漉。疏写肯殚人力勤，坐看白苇成嘉谷。在山何似出山好，忍见芸生尽焦秃。落日欲没群鸟下，黄尘十丈埋车毂。今宵酒醒在何处，斗转参横风谡谡。
阜康道中望天山
作者：宋伯鲁
朝代：清

天山积雪连天高，直从平地翻银涛。银涛一泻数千里，起者忽伏伏者起。平分气候扼其中，山南常夏山北冬。名王自古皆桀骜，一朝万马来朝宗。回花纥草遍中土，甘瓜蒲桃入汉宫。行人日日度雪岭，夜燃榾柮朝愁冷。君不见年年盛暑飞雪时，贫贱死生在俄顷。
食哈密瓜
作者：宋伯鲁
朝代：清

龙碛漠漠风抟沙，胡驼万里朝京华。金箱丝绳慎包匦，使臣入献伊州瓜。上林珍果靡不有，得之绝域何其遐。金盘进御天颜喜，龙章凤藻为褒嘉。我从毁齿已耳熟，剖玉无缘空叹嗟。岂知年衰忽到此，求取任汝无疵瑕。翠滑黄皱不一种，雪中丹里人所夸。百钱一枚趁晓市，盈筐累担来田家。玉浆和冷嚼冰淞，崖蜜分甘流齿牙。纵横银刀妙剖劈，顷刻欲尽群儿哗。秋深腹冷此所忌，慎勿饱食途路赊。
壬午寇从六安来复破庐江尽歼老稚捕击丁壮庐舍金币焚掠殆尽堞垣践毁如平地盖从来未有之惨也纪事一首
作者：宋儒醇
朝代：清
体裁：古风

崇祯十五年，干支在壬午。前此流亡民，强半归故土。渐渐辟荒田，种麦兼种黍。四月大麦熟，秧田绿可睹。贼从蓼六来，衔枚疾如羽。蹂躏四野田，麦枯不得取。人民复散亡，孤城鲜完堵。雉堞践为隍，丁壮遭击捕。剪发阻归路，分曹隶行伍。间或逃归乡，官法猛如虎。从贼尚苟延，归乡还逢怒。贼势益滋蔓，闾阎益孤苦。何不宽其纲，招之返农圃。腐儒无长算，良民气莫吐。纪此戒后人，抚循望慈父。
七夕和韵
作者：宋元征
朝代：清
体裁：七言律诗

一间广榭绿阴中，脱帽披襟纳晚风。曾记廿年同坐月，忽惊两鬓半成翁。低徊耆硕怜梧影，缥缈仙情问桂丛。只有双星仍夙好，娟娟秋水思无穷。
即事
作者：宋元征
朝代：清
体裁：五言律诗

雨入黄昏密，山仍宿雾蒸。孤灯过岭客，疏磬闭门僧。静坐得禅益，幽栖少酒朋。遥遥乡国思，去住浑难凭。
题归云庵孙太初诗卷即用原韵
作者：宋其沅
朝代：清

道场山前独鹤飞，山人山畔扃岩扉。南屏十里昔喜占，菖蒲九花今恐稀。孤坟应遣鬼神护，遗墨长共林泉依。桐帽棕鞋不可见，白云一片时来归。
题韩芸舫中丞龙湫宴坐图
作者：宋其沅
朝代：清

万绿参天下无路，高山深谷相盘互。云端百丈泻飞涛，雪浪滔滔喷湿雾。树根石畔坐者谁，飘然具有神仙姿。独对澄潭空念虑，相看岚翠上须眉。旁人谓公真静者，公言此是偶然也。绣谷当初莅越瓯，井蛙水面正嘘沤。频岁乘风飞战舰，几回破浪得安流。兵销复遇哀鸿集，朝暮嗷嗷待绥辑。驰驱无复片时间，纵遇名山何暇入。雁宕龙湫山水清，适逢其会一来行。小憩略谙泉石趣，始惊奇绝冠平生。我闻此言叹且敬，知公勤务由天性。皖藩开府黔中迎，滇海重移闽海庆。黄山云海洞飞云，点苍山雪白纷纷。九曲争传武夷胜，公皆置之如不闻。独为龙湫作图画，兴之所寄成佳话。即今新赋归来辞，政之所被系人思。可知宴坐真偶尔，谢公游屐空耽奇。先忧后乐希文志，以劳得逸逸斯遂。吾谁与归望斯人，展卷超然悟公意。白云遮断树傍山，云自流空山自间。纵然寄迹烟霞外，心在觚棱魏阙间。
偶成
作者：宋凌云
朝代：清

天外鱼书绝，征人岂念家。可怜小儿女，夜夜看灯花。
忆父二首
作者：宋凌云
朝代：清

吴树燕云断尺书，迢迢两地恨何如？梦魂不惮长安远，几度乘风问起居。欲归未得怅空囊，儿女相思泪数行。苦忆寝门双白鬓，朝朝扶杖倚闾望。
忆父二首·其一
作者：宋凌云
朝代：清

吴树燕云断尺书，迢迢两地恨何如？梦魂不惮长安远，几度乘风问起居。
忆父二首·其二
作者：宋凌云
朝代：清

欲归未得怅空囊，儿女相思泪数行。苦忆寝门双白鬓，朝朝扶杖倚闾望。
采桑子·见《昭代词选》、《词综补》
作者：宋凌云
朝代：清

从来不识悲秋意，爱月登楼。爱月登楼。玉笛横吹天际浮。而今识尽悲秋意，独倚香篝。独倚香篝。两点春山只驻愁。
庭梅
作者：宋匡业
朝代：清

屋角冷云破，横空挺一枝。瘦应同鹤立，清似畏人知。写影惟凭月，传神不在诗。空山流水外，脉脉寄相思。
梅花
作者：宋匡业
朝代：清

不染纷华别有神，乱山深处吐清新。旷如魏晋之间士，高比羲皇以上人。独立风前惟索笑，□能超外自归真。孤芳合与幽兰配，补入《离骚》一种春。
东平古墓行
作者：宋华金
朝代：清

月黑山头零夜雨，石马嘶风石人语。墓前春草吹又生，墓后松柏摧为土。古碑深镌大元年，屃屃僵卧双螭缠。荒村谁为作寒食，舍人小冢伴荒烟。不须过此重叹息，世间万事有终极。南山欲锢竟何如，汉寝唐陵人莫识。
主敬以西青题予斋为赋长歌
作者：宋华金
朝代：清

太行之山出关东，蜿蜒千里翔飞鸿。高拱神霄卫琼宫，罗列万朵青芙蓉。下临九陌佳气通，云蒸霞变烟峦丛。开轩西望见一峰，螺黛窈窕当晴空。营丘摩诘状难工，钱郎暇日时过从。持杯揖翠豁心胸，醉呼一斗松液浓。西青二字颜斋中，寒蛟秋蚓回笔锋。山灵起笑拨云封，更催雨师洗山容。落日晻映含夕舂，仰睇远色无终穷。碧汉又见摩青铜。
登妙光阁
作者：宋华金
朝代：清

为厌市城喧，来访化人境。振衣登高阁，秋空挂岚影。古松临危栏，俯身摩其顶。正始诸先民，于此曾煮茗。老僧话畴昔，故物存石鼎。弹指三生间，悠然发深省。
恭和御制赐朝鲜琉球安南诸国使臣诗
作者：宋名朗
朝代：清

虞廷肆觐未盈旬，拜奉天恩灌沃频。不限阳春覃异域，式隆膏泽宠来人。沦肌浃髓知优渥，望日瞻云妥戴亲。分外帡幪何报答，愿将嵩寿祝皇仁。
游石钟山次晦山大师韵二首·其一
作者：宋基
朝代：清
体裁：五言律诗

匡庐犹在望，更此历危峰。突兀松盘磴，匉訇壑起钟。波光涵殿阁，石势走蛟龙。搔首江天迥，开兹旷荡胸。
游石钟山次晦山大师韵二首·其二
作者：宋基
朝代：清
体裁：五言律诗

烽火三年后，孤亭此尚留。湍从深涧落，石枕大江流。画舫乘春至，花关逐伴游。萋萋芳草绿，鸥鹭满汀洲。
秋日用李义山韵
作者：宋基
朝代：清
体裁：五言律诗

南楼终日坐，客思竟谁知。风急时闻杵，山空忆采芝。芭蕉经雨大，橘柚待霜迟。白袷新凉候，悠然尘外期。
山中杂句
作者：宋士冕
朝代：清

霜痕深染一林殷，岁暮人家各自閒。酒盏熏炉收拾了，邻翁约看雪中山。
挽曾国荃联
作者：宋声平
朝代：清
体裁：联

媲武乡慷慨誓师，忍苦守兼忍苦攻，数省建奇功，半壁东南资再造；与文正后先作督，为同胞又为同位，三江颂遗爱，两公勋业共千秋。
上径山
作者：宋大樽
朝代：清

忽在白云上，如浮沧海中。云消常作雪，天近但闻风。谁问栖禅宅，曾为避暑宫。道人偏笑客，何事入寒空。
临平山安隐寺最幽偶往游瞩
作者：宋大樽
朝代：清

周览若有失，遥怀辄引领。白云先客在，春入空山静。松风答樵歌，萝月带潭影。达者能栖心，至此更深省。
宿湖上
作者：宋大樽
朝代：清

月外带疏雨，空濛水不如。僧来人静后，琴弄晚风初。挥手忽澄霁，遥情在碧虚。好风吹未已，一夕放芙蕖。
寄洞霄宫羽士
作者：宋大樽
朝代：清

忆探西溪梅，曾饮余杭酒。白鹿天半鸣，今复为谁有。我归老母旁，此乐胜丹房。东园桃已熟，齿落犹能尝。岂必王母遗，聊可佐壶觞。风吹白云来，时带溪花香。庭前长瑶草，呼儿饭牛羊。
珠帘泉
作者：宋大樽
朝代：清

香炉峰顶生紫烟，玉京朝罢归神仙。神仙洞府隔人世，是珠是帘泉非泉。珠帘十里等闲事，何如常挂青山间。清风明月入帘去，帘中似有人翩翩。桃花含笑而未语，白石无情而谁怜。帘兮帘兮胡不卷，吾将坐待三千年。
赠朱秋岩
作者：宋大樽
朝代：清

髫年别母饱风尘，尽改乡音已十春。莫向天涯诉离恨，更谁知是异乡人。
寻春
作者：宋天倪
朝代：清
体裁：七言绝句

春日寻春春可怜，浣花溪上曲江边。偷随柳絮到门外，行过小桥闻杜鹃。
莫愁湖
作者：宋天倪
朝代：清
体裁：七言律诗

莫愁湖上正黄昏，浅渚无风堕白蘋。江水淘残终古恨，烟花销尽美人魂。经霜叶褪秋山色，环带河流晚涨痕。惆怅桥东无限意，几回清梦落遥村。
题画
作者：宋天倪
朝代：清
体裁：七言绝句

天光云影自闲闲，世事无心且闭关。树杪流泉飞瀑布，人间何必见庐山。
题清风店
作者：宋娟
朝代：清
体裁：古风

妾命如朔风，飘然振落叶。不入郎罗帏，乃逐尘沙陌。妾本良家儿，流落平康劫。十三工秦筝，十五好笔墨。武林遇公子，知心不徒悦。忽尔天地崩，干戈作长别。朔雪战寒风，皴肌冷如铁。谁谓文姬哀，犹得过汉阙。谁谓明妃怨，犹能封马鬣。而我薄命妾，终当染锋血。胡不即就死，心为公子结。公子尔多情，岂忘西湖月。公子尔多智，岂不谅我节。公子尔任侠，忍妾委虎穴。公子尔多交，交岂无豪杰。媒妁扇上诗，颠沛不忍撇。忍死一相待，悲酸难再说。又闻洞山方，风流当世杰。尔既善顾郎，何不一救妾。
挽吴恭亨妾李氏联
作者：宋宗瀛
朝代：清
体裁：联

正小子穷裔戍边，跃马归来，忽听悼亡吊桃叶；有嗣孙斩衰致孝，肯堂传嬗，不烦议礼付康成。
八月十八日观潮
作者：宋实颖
朝代：清

头白灯明急管催，高楼晴槛倚江开。潮声夜静千帆转，断岸风回万马来。吴越山川供醉眼，古今天地独登台。九秋萧瑟谁堪赋，滚滚词人庾信哀。
和钝庵岁暮杂感
作者：宋实颖
朝代：清

年少才名也自雄，老来城北半飘蓬。闭门种菜浑闲事，输与人间霹雳弓。五十谁能读五车，《黄庭》《白帖》任冬余。江门老子诗偏好，只对青山不著书。
和钝庵岁暮杂感·其一
作者：宋实颖
朝代：清

年少才名也自雄，老来城北半飘蓬。闭门种菜浑闲事，输与人间霹雳弓。
和钝庵岁暮杂感·其二
作者：宋实颖
朝代：清

五十谁能读五车，《黄庭》《白帖》任冬余。江门老子诗偏好，只对青山不著书。
挽张百熙联
作者：宋康复
朝代：清
体裁：联

患政未立，外忧未释，深宫方借箸，竟赍素志殁，九重明察，应鉴贞心；谋国之忠，爱士之诚，薄海无异词，忽报大星沉，八百孤寒，同挥热泪。
挽张之洞联
作者：宋康师
朝代：清
体裁：联

久任封疆陶士行；宏兴教育范希文。
偕朝鲜贡使赵荆峰游望湖亭荆峰赋诗次韵酬之
作者：宋廷梁
朝代：清

长笛声中共倚楼，重湖风景一亭收。周郎旧迹阅终古，苏子豪吟题上头。极目关河归塞雁，忘机主客对沙鸥。不辞胜地亲相引，贪看纱笼妙句留。
乞假东归留别同人
作者：宋弼
朝代：清

天际微霜下雁声，红茱黄菊总关情。山形龙虎通云气，客子荆高有酒名。五亩敢言归卧稳，诸公努力答时清。西风莫漫愁萧瑟，尺五城南日正明。
扬州赠运使卢丈
作者：宋弼
朝代：清

海气江声望不分，维扬名胜古来闻。天教杜牧为游客，人说元龙似使君。三世论交又白首，千秋大业附青云。二分明月先春色，官阁梅花酒正醺。
窦元调前辈以张元礼撰游盘山诗属和
作者：宋弼
朝代：清

积石何齿齿，百折趋层巅。径转樵踪断，峰危人语悬。沧波天外勺，泃水窦中泉。渺渺凭高意，苍茫谢客前。
阴雨连朝李生景莲致酒因呈露园
作者：宋弼
朝代：清

秋雨濛濛数晨夕，门外泥深行不得。墙根草色上墙生，湿云不动炊烟直。村中农夫荷锄语，朝来雨足当宜麦。冥冥三日却为霖，太息我稼何由穑。我时蹋壁空斋里，卧闻雨声心凄恻。出门仰视絮成堆，低头但见水衣碧。愿挥长剑斩乖龙，更呼好风来西北。一扫浮空万里愁，坐使秋阳照阡陌。不知此意竟何如，彼苍茫茫谁识测。解愁送酒有侯芭，因醉题诗问李白。
下滩
作者：宋徵舆
朝代：清

孤舟泻石滩，双桨下云端。浪涌分花落，涛惊溅雪寒。乱山皆曲向，飞渡怯回看。千里无诸国，天南自郁盘。
冬闺夜怨
作者：宋徵舆
朝代：清

落尽飞云暮色寒，黄昏北斗照阑干。可怜一片如霜月，惟有深闺独自看。
参军行
作者：宋徵舆
朝代：清

檀州军败泲南陷，铁骑西山逼云栈。九门辛苦坐公卿，按兵不动有高监。玉堂美人胡不平，上书北阙苦论兵。参军新命一朝下，单骑夜出长安城。是时主将卢司马，独将西兵兵力寡。不教国士死黄沙，别遣参军向城下。参军不行司马嗔，参军既行军伍陈。北向再拜谢至尊，曰臣象升死国恩。鼓声阗阗军出垒，司马一呼创者起。三万边兵夜合围，孤军虽胜终斗死。朝廷颇轻死事功，翻疑讼疏多雷同。司马几受斫棺惨，参军一官成转蓬。呜呼权臣报复有如此，疆埸谁肯摅孤忠。
古意
作者：宋徵舆
朝代：清

碧玉堂西红粉楼，楼中思妇忆凉州。咸阳桥上三年梦，回乐峰前万里愁。秦地烟花明月夜，胡天沙草白云秋。离魂不识金微路，愿逐交河水北流。
古意
作者：宋徵舆
朝代：清

碧玉堂西红粉楼，长安归思忆凉州。咸阳桥上三年别，回乐峰前万里愁。秦地烟花明月夜，汉家关塞白榆秋。梦魂欲识金微路，应逐交河水北流。
小重山
作者：宋徵舆
朝代：清
体裁：词

春流半绕凤凰台，十年花月夜，泛金杯。玉箫呜咽画船开。清风起，移棹上秦淮。
客梦五更回，清砧迎塞雁，渡江来。景阳宫井断苍苔。无人处，秋雨落宫槐。
忆秦娥·杨花
作者：宋徵舆
朝代：清

黄金陌，茫茫十里春云白。春云白，迷离满眼，江南江北。来时无奈珠帘隔，去时着尽东风力。东风力，留他如梦，送他如客。
林天孙自漳州来见访，天孙乃黄石斋先生弟子，时黄先生被逮
作者：宋徵舆
朝代：清

燕市霜飞五月寒，投荒君子更南冠。谪同贾谊官仍夺，时异灵均死亦难。大涤春阴猿鹤怨，武夷秋雨薜萝残。凭君归报金鸡信，重扫先生旧讲坛。
玉楼春·燕雕梁画栋原无数
作者：宋徵舆
朝代：清

燕雕梁画栋原无数，不问主人随意住。红襟惹尽百花香，翠尾扫开三月雨。半年别我归何处？相见如将离恨诉。海棠枝上立多时，飞向小桥西畔去。
玉楼春·燕雕梁画栋原无数
作者：宋徵舆
朝代：清
体裁：词

雕梁画栋原无数，不问主人随意住。红襟惹尽百花香，翠尾扫开三月雨。
半年别我归何处？相见如将离恨诉。海棠枝上立多时，飞向小桥西畔去。
蝶恋花
作者：宋徵舆
朝代：清
体裁：词

宝枕轻风秋梦薄。红敛双蛾，颠倒垂金雀。新样罗衣浑弃却，犹寻旧日春衫著。
偏是断肠花不落。人苦伤心，镜里颜非昨。曾误当初青女约，只今霜夜思量着。
襄阳曲
作者：宋徵舆
朝代：清

襄阳二月花艳时，城头高曳五丈旗。东风一夜动笳鼓，夹城传呼丞相归。红缨金甲光炤日，霜刀乱挥贼争出。仓卒谁辨非官军，满城鼎沸嗟何及。岘山日落黑云重，大堤女儿哭相送。襄王宫殿野火烧，何人更起猎云梦。
赠张燕客
作者：宋徵舆
朝代：清

我来勾践国，结交张公子。华灯夜相迎，痛饮从此始。三尺罗袖红，一尺虬髯紫。紫髯飘飘拂予肩，自言畴昔称少年。西走咸阳北走燕，终南太行相接连。此乡索寞少奇士，风沙万里心茫然。以兹感叹归故乡，黄河千尺流汤汤。河堤蓄水出平地，决之可以沈大梁。黄龙青雀未可测，果然今日成怀襄。酒酣对伎重岸帻，重道当年解音律。琵琶弦索谁第一，武宗供奉查八十。万历季年范昆白，雷轰铁拨今有谁。练川陆曜称杰出，闻君此论多嵚崎。河转星稀未忍归，归来落月屋梁西。卧龙山上乌乱啼。
踏莎行·春闺风雨
作者：宋徵舆
朝代：清
体裁：词

锦幄销香，翠屏生雾，妆成漫倚纱窗住。一双青雀到空庭，梅花自落无人处。
回首天涯，归期又误，罗衣不耐东风舞。垂杨枝上月华明，可怜独上银床去！
长信草
作者：宋徵舆
朝代：清

青青长信草，无意学逢迎。不厌凄凉地，春来还自生。
牛头山留别
作者：宋思仁
朝代：清

凄风桔柏咽江流，月照牛头万古秋。杜宇亦知千载恨，声声泣血过危楼。百年身世欲何之，转瞬光阴那肯迟。忠孝与君当共勉，敬侯有墓路人知。山色苍苍草色黄，多君饯我别离觞。可怜今夜平分月，回首云山即渺茫。
牛头山留别·其一
作者：宋思仁
朝代：清

凄风桔柏咽江流，月照牛头万古秋。杜宇亦知千载恨，声声泣血过危楼。
牛头山留别·其三
作者：宋思仁
朝代：清

山色苍苍草色黄，多君饯我别离觞。可怜今夜平分月，回首云山即渺茫。
牛头山留别·其二
作者：宋思仁
朝代：清

百年身世欲何之，转瞬光阴那肯迟。忠孝与君当共勉，敬侯有墓路人知。
挽张之洞联
作者：宋怡
朝代：清
体裁：联

司马正大，卧龙清高，我公备矣；劝学名言，遗疏良策，天下赖之。
学署联
作者：宋成勋
朝代：清
体裁：联

宦海风波，不到藻芹池上；圣朝雨露，微沾苜蓿盘中。
挽曾国荃联
作者：宋振麟
朝代：清
体裁：联

是当年手奠山河，百战擒渠，更重来福我苍生，直以先忧成后乐；备上相笼中药物，一麾出守，又十载荷公青眼，还将余痛触新悲。
挽妻联
作者：宋敦甫父
朝代：清
体裁：联

处家君用情，持家君用心，待三邻君用苦心，岂但才工柳絮，早善文辞，即论落纸烟云，君能不朽；奉姑我代妇，恤儿我代母，爱众孙我代祖母，胡为境迫桑榆，竟成绝诀，此后伤神岁月，我独何堪。
落梅
作者：宋昭明
朝代：清

无端飞雪点苍苔，疑是仙人擪笛来。落尽江城春不管，东风孤负艳阳才。
张良哉农部邀同杜继园同年筠巢前辈潘星斋前辈陈小舫同年读画小集
作者：宋晋
朝代：清

老树当窗记两株，燕公池馆未全芜。高名已入先贤传，雅集重来旧酒徒。漫说处堂同燕雀，可能归棹问莼菰。知君家法荆关在，乞写今朝主客图。
过七里泷望钓台作
作者：宋晋
朝代：清

万笏拱危石，孤台瞰远江。星犹临帝座，天为筑鱼矼。祠庙论终古，功名骇急泷。清风如未远，瞻眺拓篷窗。
题叶润臣侍读太常仙蝶图
作者：宋晋
朝代：清

我昔鼓棹珠江游，缘悭未得登罗浮。于今十稔住京国，怅望仙蝶空凝眸。凡骨自知缘分薄，招致更苦无蹇修。汉阳相公忠孝裔，勋业方与房杜侔。介弟丝纶推巨手，尤亲风雅耽唱酬。老仙自是有夙契，颇与君家相绸缪。牙门森森罗棨戟，翩然来集湘帘钩。平泉旧第富缥帙，茗香欲醉依清鸥。乾坤游戏轻一粒，往来倏忽遍十洲。写图异事相艳说，传神如带春风柔。梦幻直欲嗤蒙叟，文彩久已薄魏收。栩栩云是碧血化，以五百岁为春秋。方今蚩尤雾尚炽，沙虫猿鹤悲纷揉。花枝空复恣蜂螫，烟波无复眠鹭鸥。欲呼仙踪问浩劫，毋乃世界等浮沤。太常清斋永朝夕，隐现非可常意求。飘飘凌云我神往，披览宛苦真形留。衡茅傥荷一顾宠，薰沐要当三日休。仙乎莞尔不可接，谓汝鹈翼非吾俦。
晓发
作者：宋景关
朝代：清

晓发城犹闭，停桡待启门。稍闻烟际语，不辨渡头村。露重螀初咽，星稀鹊欲翻。须臾鱼钥动，衔尾划波痕。
修身尽伦歌示诸娣侄
作者：宋景卫
朝代：清

立天之道阴与阳，立地之道柔与刚。立人之道仁与义，人参天地维纲常。曰人自是兼男女，女岂非人甘自阻。宁惟男子希圣贤，贤媛圣女有徒侣。五官同具官则思，五常同秉常独知。三从应亦惇三物，四德由来张四维。从父从夫及从子，谓从大道莫背此。从兹不辱理无违，步趋德行艺而已。功在宜家德润身，言关名教谨笑颦。容貌端庄非艳丽，礼义廉耻当遵循。正用其情是率性，善养其气是立命。恶欲更有甚死生，偷强祇因殊肆敬。人心道心辨危微，克念罔念分是非。精思弗夺立其大，良知用致审其几。守身慎独惟求是，彼君子女釐女士。无愧于影无愧衾，庶免小人同受誓。太上立德次言功，不朽当共男子同。莫云女子无所事，德功言在人伦中。夫主如君原不异，男忠女节曷有二。系缨结帨心齐坚，处变安常身等致。爱媳爱女等爱儿，义方尤赖母兼师。前遗旁出并抱嗣，一视同仁方尽慈。母邪父邪孝姑舅，嫂妇诸姑信朋友。同堂娣姒女弟兄，妾婢视臣如足手。为女为媳为母妻，平生阅历涂毋迷。自欺自画皆暴弃，徽音在昔宜思齐。穷通寿夭任彼遇，特立毋随流俗误。内则中馈事女红，不愿乎外行我素。虽然苦乐由它人，乐可自寻苦勿瞋。天爵良贵何曾贱，日新富有何忧贫。人生百年那能久，外物奉身竟何有。自来列女至今存，德立名垂真不朽。具备功言洵美才，才华根本德生来。有节无才便是德，有才无德诚堪哀。德为主也才为辅，允矣能文亦能武。貌非所重随赋形，崇德践形须法古。以书相证克俭勤，何妨识字能诗文。《国风》半属妇人作，传经续史章令闻。诗文阐理鄙雕琢，作字甚敬即是学。德发为才著德容，超出庸凡回卓荦。世羡女佛与女仙，姑尼孰个知真诠。空障净尘惟遏欲，入道岂必谈元禅。圣人不过人伦至，察于人伦大贤示。五官尽职备五常，三才参赞体易始。巽为风兮长女乎，兑为泽兮少女呼。离明中女乾坤照，女亦宜为君子儒。是人岂肯居人后，出见纷华遂尔谬。奉盈一覆水难收，尚其无愧于屋漏。无形之刑每在怀，斯人斯可谓之佳。善信充实乃为美，西方美人庶得侪。慎终保始起迄止，制外养中表符里。防微处处铭盘盂，避嫌刻刻严瓜李。嗟予未嫁称未亡，靡它靡慝师共姜。节大饿小伊川训，广平铁石为心肠。若夫所处无不幸，端宜中正而主静。蒙以养之自幼婴，少成习惯时加省。女子须教本考亭，明白《论语》及《孝经》。推之《女戒》并《家范》，定性好学先人型。夜气凛凛旦昼梏，几希人禽恒勉勖。诸艰历试久炼金，纤尘难染无瑕玉。贞以得一清宁侔，闲邪敬直女德修。仁可成而义可守，天合刚而地合柔。主一无适圣贤志，天地之道物不贰。日月有光崇效天，山川有恒卑法地。
正俗歌为陈媛作
作者：宋景卫
朝代：清

礼义廉耻四维立，纲常名教万古植。无愧于口无愧身，无愧于身尤汲汲。妇人再醮知身污，若乃未婚心每惑。一身那可容二心，心失谁云身不失。卓哉陈媛毓名闺，五经先生兰芽茁。习礼明诗幼字林，桃夭未赋所天卒。烈女不肯更二夫，相从地下寻灵匹。见者哀号闻者悲，大吏上言采访实。旌门表墓伫恩荣，文人诗歌盛缃帙。嗟予抱璞称未亡，传闻益觉心凄恻。閒尝读书考《五经》，管窥《易》象参彖翼。男女暌而其志通，已字未娶可推测。坤道含章利永贞，从一而终恒其德。苦节悔亡不节嗟，安节之亨甘节吉。人心道心辨《尚书》，精一微危中允执。动罔不凶德二三，终始惟一臻厥极。忠贞世笃缅家声，无忝尔祖躬自饬。《诗经》三复《柏舟》篇，髧彼两髦我仪特。斯人去也矢靡它，勿匿初心矢靡慝。在室自誓首共姜，圣人取为后世则。郝邹诸儒阐说殷，死同穴而谷异室。柏舟齐女中垒编，乍至城门卫赴急。保母请还置罔闻，竟入持丧帙卫国。凡未适人许嫁矣，《春秋》经传标特笔。僖公九年书伯姬，何休《公羊》洞经术。字而笄之待成人，系属于人养贞一。明与未字之女殊，《原贞》援引曝书集。女而不妇贞为行，盲《左》、《谷梁》弗沿袭。共姬比例圣所褒，尧峰南畇说堪忆。许嫁缨为《礼记》文，名以行媒遂相识。两家斋戒告鬼神，台与终身不改革。娶有吉日未成婚，夫死亦如婿吊泣。女服斩衰往夫门，未嫁服同已娶式。妇人不二斩谓何，天不二耳《仪礼》悉。可服可往明可从，爱人以德休姑息。举世昧经谓过中，此旨不明道几熄。人求尽伦安能过，五伦祇恐常不及。由来夫妇比君臣，策名亦有未受职。清风孤竹师夷齐，商朝未禄周耻食。推观子弟事父兄，岂必一一亲颜色。父子继绝或背生，兄弟前后或南北。追思孝友自性成，非缘见面乃尽力。朋从尚友及神交，宁须把臂投胶漆。揆此可知妇与夫，性真相感当循率。殷情何必同衾帱，问名已定羞差忒。当知勉义非溺情，身洁心安理亦得。幼从父母最初言，初命是遵戒私昵。不悖于理曰无违，许嫁之语由亲出。弗亏其体弗辱亲，立志不渝贵在必。夺则随亡不夺存，志不可夺命则毕。愧存不若无愧亡，几希人禽谨出入。守贞殉烈易地同，一心不二绝矫饰。卓哉陈媛大节章，浩然正气两间塞。伤悲自署望门寡，门在望矣未许即。既云寡矣难再双，兹言至正非偏刻。鹄甘独宿歌三年，鸩告双飞媒一逼。遂将性命付轻绡，仅留心事传遗墨。视死如归岂博名，舍生取义宁图逸。惟媛家学《五经》明，察于伦理昭作述。天经地义古今垂，永永幽光争皎日。
挽曾国荃联
作者：宋朝儒
朝代：清
体裁：联

坐镇想雍容，是当年百战功勋，河山重秀，溯梯冲齐舞，鼓角争鸣，长剑抉浮云，顿使烽烟清半壁；行营承节制，令此际两淮南北，草木知名，念挟纩偕温，投醪共饮，大旗悬落日，那禁涕泪满三军。
挽曾纪泽联
作者：宋朝儒
朝代：清
体裁：联

自乘槎浮海而还，内参农政，外折岛情，五洲变故方多，知未了范韩事业；承明德达人之后，上继殊勋，下开绝学，九陛眷怀正切，愿再起湘汉钟灵。
关帝庙联
作者：宋权
朝代：清
体裁：联

怒同文武；志在春秋。
同郭夔一饮北固山
作者：宋权
朝代：清
体裁：七言律诗

萧瑟秋声涧壑哀，他乡扶病且登台。不知老树何年有，但见长江镇日来。四海烽烟还逆旅，一樽风雨暂徘徊。故人邂逅非容易，烂醉无妨卧碧苔。
野宿
作者：宋权
朝代：清
体裁：五言律诗

曲水浮天际，孤村傍废城。农人星卜夜，荒寺磬为更。渔火当空乱，风泉入暮清。欣然如有托，不复念长征。
信阳山行
作者：宋来会
朝代：清

历尽中州不计程，信阳已过更南征。肩舆每傍山腰转，石径时临树杪行。远岫横烟人早爨，深林激溜水长鸣。尘埃不到居堪卜，役役空惭志未成。
武昌春日绝句
作者：宋来会
朝代：清

嵚崎石蹬倚高楼，楚国春生一望收。直上高楼最高处，平湖门外大江流。
上淡水社
作者：宋永清
朝代：清

遥遥上淡水，草色望凄迷。魑魅依山啸，鸱枭当路啼。茅檐落日早，竹径压风低。岁暮犹春意，花香趁马蹄。
下淡水社
作者：宋永清
朝代：清

淡水河边社，于兹上下分。疏梅凝皓魄，落水暗彤云。鬼舞惊田鼠，鸦归噪夕曛。狂风吹鬓短，岚气乱氤氲。
九日罗山遇雨
作者：宋永清
朝代：清

萧萧风雨度重阳，匹马罗山旧战场。白发渐随秋色老，黄花空忆故园香。云迷古树千峰远，雾锁清溪一水长。萸酒年年常醉客，争雄壁垒几沧桑。
五里林
作者：宋永清
朝代：清

浊水因何发，流来五里林。鵁鶄鸂鶒少，苦竹刺藤深。依草寻诗坐，缘花贳酒斟。西风吹鬓发，泥泞苦相侵。
倒咯啯夜雨
作者：宋永清
朝代：清

寂寂荒村薄海滨，孤灯独影一征人。风飘番社三更雨，梦断京华十丈尘。半岭雾笼星月暗，一痕烟锁画图新。秋来每忆家园里，小艇渔蓑自采莼。
兴建文庙恭记
作者：宋永清
朝代：清

荷花十里地，喜建圣人居。泮壁流天际，圜桥架水渠。千秋陈俎豆，万国共车书。巍焕今伊始，英才自蔚如。
力力社
作者：宋永清
朝代：清

力力谁为力，何年野社开。新篱多曲折，古径自迂回。鸟属他乡异，笳声此地哀。闽南烟瘴路，疏凿忆从来。
埤头店
作者：宋永清
朝代：清

观音山过两三家，便是埤头小径斜。买卖浑沽村舍酒，往来常驾野牛车。社邻傀儡行人少，地接琉球去水赊。茅店荒鸡啼夜月，青灯只影滞天涯。
夜渡湾里溪
作者：宋永清
朝代：清

野色苍茫月色幽，一溪流水去无休。涛声乱捲惊残梦，竹叶轻敲报早秋。树起猿猴延涧跃，风翻鸟雀借林投。萧条景物他乡异，中夜漫漫发旅愁。
大泽机
作者：宋永清
朝代：清

淡水由北去，车迷大泽机。烟屯萝径窄，翠滴涧云飞。洞口仙家景，溪边野客扉。风尘何事老，落落竟忘归。
打鼓山
作者：宋永清
朝代：清

小山脉脉祖昆崙，渡海穿江逐浪奔。翠树千层枝隐凤，碧波万顷窟藏鼋。纵观鱼跃硫磺水，谛听潮来打鼓门。偏是怒涛风雨后，赤鳞金甲吼乾坤。
扶桑海日
作者：宋永清
朝代：清
体裁：古风

汤谷之水何泱泱轮囷大木生其阳。同根两干万馀里，其间有国名扶桑。地临仙岛蓬莱渡，蛟室龙宫还布护。幻景楼台变化多，天琛穴鰌频相妒。君不见金乌闪闪起碧波，欃枪惊落摇婆娑。魑魅魍魉各消散，尧天舜日光融和。又不见岛屿风清商贾聚，鲸鲵浪靖征帆布。文身黑齿游恩波，金汤百二雄东顾。团团金阙走华光，乾坤大地长煇煌。人生醉醒几驹隙，笑看扶桑海日真文章。
扶桑海日
作者：宋永清
朝代：清

汤谷之水何泱泱轮囷大木生其阳。同根两干万馀里，其间有国名扶桑。地临仙岛蓬莱渡，蛟室龙宫还布护。幻景楼台变化多，天琛穴鳅频相妒。君不见金乌闪闪起碧波，欃枪惊落摇婆娑。魑魅魍魉各消散，尧天舜日光融和。又不见岛屿风清商贾聚，鲸鲵浪靖征帆布。文身黑齿游恩波，金汤百二雄东顾。团团金阙走华光，乾坤大地长煇煌。人生醉醒几驹隙，笑看扶桑海日真文章。
搭楼社
作者：宋永清
朝代：清

丰城孤剑短，触目不胜愁。斥卤黄沙地，寒风白鹭洲。野泉寒漱玉，海气静浮鸥。百里宵征早，黄昏到搭楼。
放练社
作者：宋永清
朝代：清

皂盖临放练，追陪此地游。虽无王粲赋，不作虞卿愁。雁断天涯路，旌悬海外楼。坐谈人世险，新月控吴钩。
新署落成
作者：宋永清
朝代：清

百里山城几代瓜，我来犹自少官衙。承宣何地藏公案，听断无从隐使车。茅屋几间开枳棘，竹帘四壁带烟霞。群山极目含佳气，春色晴光到万家。
渡淡水溪
作者：宋永清
朝代：清

淡水悠悠天尽头，东连傀儡遍荒丘。云迷树隐猿猴啸，鬼舞山深虎豹愁。野寺疏钟烟瘴路，黄沙白露泬寥秋。不知谈笑封侯者，冒险冲寒似我不。
番社
作者：宋永清
朝代：清

百里长征山径纡，溪边竹里走番奴。蛮音杂沓闻鶗鴂，茅屋参差入画图。裸体威仪存幅布，缠头修饰喜生刍。有时客至呼兄弟，一笑频斟打喇酥。
番社夜赋
作者：宋永清
朝代：清

竹影萧萧夜色寒，风翻宿鸟折霜翰。中原佳气凭栏望，海外星文倚剑看。树映层峦云漠漠，桥通隔岸水漫漫。芙蓉且喜三冬盛，明日黄花如是观。
登小西天最高顶
作者：宋永清
朝代：清

春来梅柳斗芳菲，散步清溪到翠微。怪石枯藤迷野径，残枝败叶拥禅扉。踏开觉路香生履，振落天花色染衣。更上一层回首处，故山遥望寸心违。
红毛楼
作者：宋永清
朝代：清

东西遥对海疆秋，高接云虚尺五楼。百户千窗迷野草，贺兰曾作万年谋。
节妇郑氏诗
作者：宋永清
朝代：清

绣幕尘生破镜鸾，一朝春色已凋残。从容就义冰心苦，慷慨辞亲血泪乾。渺渺幽魂随地下，萋萋衰草泣江干。百年今日乾坤老，一夜西风俎豆寒。
茄藤社
作者：宋永清
朝代：清

策马茄藤社，霜蹄破绿苔。亭亭横野树，漠漠拥沙堆。蛮女骑牛去，番童逐鹿来。圣朝恩泽阔，墨齿不为灾。
赤嵌城
作者：宋永清
朝代：清

城俯汪洋岛屿孤，周遭楼阁倚菰蒲。一番风雨醒残梦，万顷波涛冷壮图。戍卒戈船蟠地利，桑麻鸡犬附天都。闾阎近已敷文教，不是殊方旧楷模。
过宁靖王墓
作者：宋永清
朝代：清

刮地西风古墓门，马啼衰草感王孙。道傍密布桄榔树，竹里深藏番檨园。沧海无情流夜月，乾坤有恨吊忠魂。深秋尚有啼鹃血，十里红花染泪痕。
过岗山
作者：宋永清
朝代：清

大岗山过小岗山，万木苍苍一望间。四野遥团翠色迥，两峰高接白云閒。悬岩古洞藏金粟，怪石枯藤隐玉环。几欲登临艰步履，夕阳斜照水流湾。
过罗山有设县安营建兴学校之举书以纪事
作者：宋永清
朝代：清

晓色寒侵露未晞，黄沙漠漠扑征衣。劳人几度图兴建，大地千年护翠微。丘壑欲开桃李径，□畴渐觉、稻梁肥。海邦形胜雄东顾，立马罗山□落晖。
阿猴社
作者：宋永清
朝代：清

十年劳梦寐，人事转参差。且守潘生拙，何妨邴氏卑。青山天外色，白发故园思。马首云生满，阿猴月上迟。
即事有感
作者：宋沛霖
朝代：清

卢事何劳密，浮生合坦如。不薰容社鼠，大谬察渊鱼。苍昊高无极，浮云幻有余。旧时诗句在，可记咏芙蕖。
且园索笑亭联
作者：宋泽元
朝代：清
体裁：联

著意为寻春，居然管领梅花，犹是吾家风味；及时好行乐，试问当前月色，不知今夕何年。
军中曲
作者：宋泽元
朝代：清

将军饮美酒，红炉锦绣围。士卒栖毳幕，寒霜拥铁衣。铁衣相对泪如雨，眼前哀乐是谁主。将军二十便封侯，那识人间征战苦。
挽张弼臣联
作者：宋泽元
朝代：清
体裁：联

肝胆独能倾，忆当年铁马金戈，相依患难；膏肓终莫救，叹此地白头黄口，未有归期。
潮州吴均祠堂联
作者：宋泽元
朝代：清
体裁：联

精爽犹存，举国争传三不要；后尘难步，鲰生自愧百无能。
潮阳县署黄老相公祠联
作者：宋泽元
朝代：清
体裁：联

明季有完人，难得布衣全大节；官居如传舍，独留眢井表孤忠。
络纬
作者：宋泽元
朝代：清

夜色阑珊月上迟，半窗花影弄参差。镫前络纬声声急，似为愁人织鬓丝。
题丁日昌絜园联
作者：宋泽元
朝代：清
体裁：联

谈笑傲红尘，记曾襆被来游，尽品题邓尉梅香，洞庭橘色；林泉开绿野，试看经纶小展，也管领雨中春树，槛外长江。
丁鸿
作者：宋湘
朝代：清
体裁：七言绝句

日月昭昭此告凶，手诛权戚荅苍穹。经生休作冬烘老，看取无双丁孝公。
七夕二首·其一
作者：宋湘
朝代：清
体裁：五言律诗

牵牛织女星，怜汝尚童名。昔定何年嫁，今应白发生。河声终古閟，夜色一秋清。又见流萤过，楼西月堕明。
七夕二首·其二
作者：宋湘
朝代：清
体裁：五言律诗

一鹊飞能渡，河流浅可思。星辰还此夕，儿女竟秋期。欲问长生殿，何如百子池。从来荒忽事，附会亦多时。
七都河口
作者：宋湘
朝代：清
体裁：七言绝句

七都河口河水生，小舟换剥大舟行。远村一点见畬火，独夜空江闻桨声。
万柳堂补柳歌为朱野云山人
作者：宋湘
朝代：清
体裁：古风

我所思兮昔游，入古寺兮登楼。荒芦花兮一水，风萧萧兮客愁。客何愁兮不言，复长吟兮短叹。叹古人兮影灭，羌去我兮百年。百年遽如许，暮鸦我与汝。万柳兮谁堂，枯条兮风语。今我来兮东风，朝细雨兮濛濛。柳十尺兮五尺，夹桃花兮雨中。牛莫伤兮吾桃，马莫损兮吾柳。吾柳兮吾桃，羌新栽兮山人之手。我不见兮古人，我逢君兮心亲。但年年兮补树，何今春兮古春。
三月廿四日雨后墨卿太守招同秋山别驾登准提阁望春小酌无碍山房
作者：宋湘
朝代：清
体裁：五言律诗

水满六桥低，湖山春正齐。雨花开日夜，霁鸟荅东西。槛外见收网，杯前闻叱犁。野人异官长，独欲宿招提。
三河坝访张丹厓
作者：宋湘
朝代：清
体裁：五言绝句

夜半访丹厓，系舟古榕渡。三两星在天，读书灯一树。
上巳日登荩忠寺阁即事有怀玉亭师相题壁二首·其一
作者：宋湘
朝代：清
体裁：七言绝句

僧占名山佛占龛，晴云湿树鸟喃喃。还馀三个蒲团在，借与游人小坐堪。
上巳日登荩忠寺阁即事有怀玉亭师相题壁二首·其二
作者：宋湘
朝代：清
体裁：七言绝句

遥山近水映楼台，立马花边第几回。最忆去年严仆射，尽宽礼数赌诗来。
下蓬辣滩
作者：宋湘
朝代：清
体裁：古风

群山森盘回，滩声破无地。山鬼不敢啼，客舟行且至。且至夫何如，两桨插两翅。天上一叶飞，雷霆落气势。舟尾别一桨，此桨万虑閟。用目不用手，手默受其意。意得势自飞，前桨两两递。我犹严神明，彼已舒志气。时方秋水落，石齿了可计。篙师亦有年，能事老得细。此滩故有名，瞿唐在鲁卫。时常星使来，再拜一牲例。神能恕散人，于我不论议。命则轻重同，水岂夷险二。夜火前洲明，村酒老店记。不能江神酬，聊可舟子醉。
与人论东坡诗二首
作者：宋湘
朝代：清

纵不前贤畏后生，名山胜水本无形。唐翻晋案颜家帖，几首唐诗守六经？一生心醉陶彭泽，暗地师资杜少陵。毕竟要还真面目，人豪才是戒来僧。
与人论东坡诗二首·其一
作者：宋湘
朝代：清
体裁：七言绝句

纵不前贤畏后生，名山胜水本无形。唐翻晋案颜家帖，几首唐诗守六经。
与人论东坡诗二首·其一
作者：宋湘
朝代：清

纵不前贤畏后生，名山胜水本无形。唐翻晋案颜家帖，几首唐诗守六经？
与人论东坡诗二首·其二
作者：宋湘
朝代：清

一生心醉陶彭泽，暗地师资杜少陵。毕竟要还真面目，人豪才是戒来僧。
与客话村居之乐三首·其一
作者：宋湘
朝代：清
体裁：五言律诗

村居风景好，一话涤心颜。种树五千本，读书花鸟间。门前春水渡，屋角夕阳山。诗理寻难尽，月生人未还。
与客话村居之乐三首·其三
作者：宋湘
朝代：清
体裁：五言律诗

村居风景好，三话白云飞。竹笋穿樵径，芦花护钓矶。黄鸡随地有，白菜尽情肥。佳日年年过，如何客不归。
与客话村居之乐三首·其二
作者：宋湘
朝代：清
体裁：五言律诗

村居风景好，再话感平生。父老皆巢许，称呼只姓名。戴冠山犬吠，释耒水牛鸣。侧听林间语，今年社酒清。
与应试诸生论文五首·其一
作者：宋湘
朝代：清
体裁：七言律诗

五花一出立长风，万里先惊汗血红。俗士画皮兼画肉，神骓行气直行空。银鞍锦帕非无用，虎脊龙文自不同。漫道乐歅多闭目，闷人头脑是冬烘。
与应试诸生论文五首·其三
作者：宋湘
朝代：清
体裁：七言律诗

环肥燕瘦两难描，一发相移百艳消。文字古今无死法，高曾规矩必分条。林泉风月招高隐，宫殿旌旗赋早朝。莫遇齐王偏鼓瑟，更逢嬴女不吹箫。
与应试诸生论文五首·其二
作者：宋湘
朝代：清
体裁：七言律诗

日向筝琶苦用心，谁知山水有清音。一声立鹤雪明树，百道飞泉云满岑。岂必枯僧同结屋，得来灵境独弹琴。洞庭自古钧天奏，过客匆匆只不寻。
与应试诸生论文五首·其五
作者：宋湘
朝代：清
体裁：七言律诗

三分人事七分天，此论虽通未尽然。但乞金丹来换骨，岂餐玉屑不成仙。花香九畹无双士，水味中泠第一禅。为报瘴牛休饱啖，庄生意得弃蹄筌。
与应试诸生论文五首·其四
作者：宋湘
朝代：清
体裁：七言律诗

剪綵为花也自多，荒园无景柰春何。山当胜选峰峰立，水见深源浩浩波。俊鹘盘云风下上，神鱼入海雨滂沱。纸鸢刍狗空萧索，听取诗人赋伐柯。
与黄塘寺僧
作者：宋湘
朝代：清
体裁：七言律诗

黄塘山下倦吟人，踏屐频来看佛身。湖上月原天上月，寺前春即院前春。寻常半盏茶能供，邂逅三分话亦因。他日便求湖一曲，旧邻莫错作新邻。
丙吉
作者：宋湘
朝代：清
体裁：七言绝句

古人何止介之推，条狱啼呱侍卧时。若使臣尊俱早死，旧恩真不到人知。
东方朔·其一
作者：宋湘
朝代：清
体裁：七言绝句

先生岂止滑稽雄，刘向扬雄识未通。试问殿门持戟地，何人推斩主人翁。
东方朔·其二
作者：宋湘
朝代：清
体裁：七言绝句

谐谑中间寓六经，茂陵天子自声灵。同时侍从多诛死，合让先生作岁星。
严光
作者：宋湘
朝代：清
体裁：七言绝句

客星入座不无功，管领桐江一钓筒。从此千年七里濑，青山绿水鲤鱼风。
严助朱买臣主父偃
作者：宋湘
朝代：清
体裁：七言绝句

诸君合传亦堪羞，权利终从鼎镬游。孤负怜才好天子，故乡衣锦各风流。
中秋玩月
作者：宋湘
朝代：清
体裁：五言律诗

客散立中庭，心清酒复醒。月无今夜白，天有古时青。满地山河影，长空四五星。桂华香忽动，疑欲下仙灵。
丰湖书院三堂联
作者：宋湘
朝代：清
体裁：联

从来此地比洙沂，况拓开近水天光，四面春宜风浴；自后何人更苏翟，只认取前峰灯火，千秋名共湖山。
丰湖书院二门联
作者：宋湘
朝代：清
体裁：联

人文古邹鲁；山水小蓬瀛。
丰湖书院联
作者：宋湘
朝代：清
体裁：联

关心一郡衣冠，在诸公鼛鼓三年，敢言劳苦；回首十弓榛莽，见多士琴书四壁，得忘由来。
之广南道中述怀四首·其一
作者：宋湘
朝代：清
体裁：古风

秋风吹马头，落日明官柳。殷勤谢行人，去去广南守。广南古边陲，百粤控其肘。土人犹姓侬，云是智高后。百年嘘仁风，驯扰亦已久。莫驱树上鸡，驱鸡鸡挺走。莫掣壁上剑，掣剑剑伤手。故人石屏生，上官长白叟。临歧赠此言，知我爱我厚。永言绅佩书，风义兼师友。
之广南道中述怀四首·其三
作者：宋湘
朝代：清
体裁：古风

忆我守曲阳，自知无善建。郡民走告我，今年谷增万。鱼鳖化为禾，洪波消芳甸。荒荒马龙州，男女骭不线。使君慈母心，女手攕攕劝。五百新纺车，织染兹亦遍。闻之岂不欢，百不了一愿。边荒多艰难，救民先救困。兹行复如何，区区心一寸。
之广南道中述怀四首·其二
作者：宋湘
朝代：清
体裁：古风

功名报知己，亦报不知己。知己者所誉，不知己所毁。毁誉何足言，问我而已矣。胯下五尺马，日食刍豆几。鞭策不驰驱，槽枥皆可耻。况乃二千石，安居饱欲死。
之广南道中述怀四首·其四
作者：宋湘
朝代：清
体裁：古风

好女老适人，日习渐忘羞。蚤夜论家计，黾勉如有求。岂不喜歌舞，操作无时休。上念堂上欢，下念儿女愁。旁念逮鸡狗，风雨亦绸缪。生年不满百，常怀千岁忧。焉知后世人，呼我马与牛。展读舂陵行，叹息元道州。
九月六日
作者：宋湘
朝代：清
体裁：七言律诗

连日船头阴不晴，重阳风雨候分明。山深草木埋云气，滩重波涛吼海声。骇耳禽言疑异国，打心僮语算前程。长安岁岁黄花节，僧寺邻家掉臂行。
乡思二十四韵寄李尧山詹簿兼呈诸旧游属和
作者：宋湘
朝代：清
体裁：五言排律

矫首扶桑在，吾生浴日来。井疆南越后，星斗曲江回。十郡声名大，三洲世界开。地殊鸢跕水，国改蚁营槐。前日孙恩碎，今朝叔夜陪。旂幢风暖海，鼓角月寒台。沙坦黄云拓，盐田白雪堆。鱼虾龙户古，犀首佛郎徕。城郭吞潮势，山川泄霸才。飞腾陈屈入，突兀颖坡推。家奉昌黎笔，人轻陆贾财。纵横饶酒客，跌宕富骚材。烂写罗浮蝶，残题庾岭梅。番禺信都会，南海果蓬莱。馀事谈歌舞，閒情命榼罍。露倾龙眼液，珠剥荔枝胎。青鸟神仙使，红鳞芍药媒。素馨盘翡翠，茉莉串玫瑰。博笑盲姑曲，留欢鬼子醅。横楼春雨外，花艇夕阳隈。远树重重暗，流光冉冉催。身惭一事补，衣积廿年埃。燕市中宵剑，滇池独夜杯。报君无别语，乡思百潆洄。
书党锢传后·其一
作者：宋湘
朝代：清
体裁：七言绝句

识字何曾遽不祥，诸公厨俊自非常。皋夔稷卨赓飏乐，何不投生帝舜乡。
书党锢传后·其三
作者：宋湘
朝代：清
体裁：七言绝句

延熹旧案复新翻，太学千人骨发寒。谁信放还心更悔，西园狗亦进贤冠。
书党锢传后·其二
作者：宋湘
朝代：清
体裁：七言绝句

死者长辞徙者行，书名王府脱何因。却闻二百馀人外，仍有人愁不党人。
书党锢传后·其五
作者：宋湘
朝代：清
体裁：七言绝句

题诗莫怪笔锋残，痛刃群邪亦不难。慷慨抽刀碎牙齿，当时已有好曹鸾。
书党锢传后·其四
作者：宋湘
朝代：清
体裁：七言绝句

中官外戚接神奸，四百天心已在颜。若不群英归一网，何时撒手旧江山。
书后汉书后
作者：宋湘
朝代：清
体裁：七言绝句

思精体大自延誉，力与班生作后车。才悟文章千古事，皇春帝夏几行书。
书平原君传后·其一
作者：宋湘
朝代：清
体裁：七言绝句

一笑已拌谢躄身，主贤从此绣丝频。不闻寸策酬公子，此躄何能谢美人。
书平原君传后·其三
作者：宋湘
朝代：清
体裁：七言绝句

萧同叔子事堪哀，动地干戈为笑来。寄语美人欢喜口，春秋战国莫轻开。
书平原君传后·其二
作者：宋湘
朝代：清
体裁：七言绝句

当时风气总难论，狗盗鸡鸣接到门。略似杀人来劝酒，竟逢座客有王敦。
书循吏传后·其一
作者：宋湘
朝代：清
体裁：七言绝句

太平与共诏书优，枚卜多从守相收。一传六人疑太少，兰台小叙自源流。
书循吏传后·其一
作者：宋湘
朝代：清
体裁：七言绝句

宦迹时传时不传，得传时又散他篇。东京十二西京六，循吏题名亦偶然。
书循吏传后·其三
作者：宋湘
朝代：清
体裁：七言绝句

不必安之与胜之，宽严缓急在随时。君看渤海龚夫子，稽首君前请便宜。
书循吏传后·其二
作者：宋湘
朝代：清
体裁：七言绝句

开国深防长吏横，后来却患士民轻。烦君检取王嘉传，得失人材说最明。
书循吏传后·其二
作者：宋湘
朝代：清
体裁：七言绝句

有恩有信有威名，入到民心感总生。十二传中吾最赏，山阴无狗吠三更。
书游侠传后·其一
作者：宋湘
朝代：清
体裁：七言绝句

治世奸民乱世豪，不消深贬不消褒。朱家郭解至今在，一副心肝古壁刀。
书游侠传后·其三
作者：宋湘
朝代：清
体裁：七言绝句

胠箧探丸大道边，斗鸡走狗五陵前。请来细认真游侠，公等刚成恶少年。
书游侠传后·其二
作者：宋湘
朝代：清
体裁：七言绝句

有时畸土得畸穷，天似穹庐四壁风。城下王孙恩一饭，轻弹腐吏进奸雄。
书班固叙传后
作者：宋湘
朝代：清
体裁：七言绝句

颇说龙门著述疏，文章神理问何如。千秋我有持平语，史记犹龙虎汉书。
书货殖传后·其一
作者：宋湘
朝代：清
体裁：七言绝句

龙门旧本合重编，汉传如何数汉前。又况取名标货殖，忍教程卓附先贤。
书货殖传后·其三
作者：宋湘
朝代：清
体裁：七言绝句

千蹄千角比侯封，谁复相嗤浊世风。若使执鞭中置我，我其宣曲老任公。
书货殖传后·其二
作者：宋湘
朝代：清
体裁：七言绝句

白圭以后子孙强，盐豉人家酒并浆。真个千金节驵侩，用兵吴起法商鞅。
书韦元成传后·其一
作者：宋湘
朝代：清
体裁：七言绝句

公义私恩入继时，纷纷濮议至今疑。祭从天子于孙止，此传千秋一订之。
书韦元成传后·其二
作者：宋湘
朝代：清
体裁：七言绝句

礼缘情制不同时，安得周公起作师。后世激成兴大狱，君恩臣谊一齐亏。
买棕鞋
作者：宋湘
朝代：清
体裁：七言律诗

街头棕鞋价三百，结束精好我思存。顾影恰宜皂布袜，看山已缅苍烟根。百年一驻尚无地，三载繁霜兼有痕。吁嗟不污且为幸，谁谓汝足真可尊。
买菊
作者：宋湘
朝代：清
体裁：七言律诗

野菊天涯也自黄，填街塞路担头香。艰难索价钱三百，容易成园山一房。笑口人情花剪响，酒杯天气雁声凉。风前忽忆长安市，不识监州蟹满筐。
买鱼叹
作者：宋湘
朝代：清
体裁：古风

官莫买鱼，官莫买鱼。我鱼卖与路人，官莫买鱼。渔其卖鱼，渔其卖鱼。我有青钱三百，尽取买鱼。官莫买鱼，官莫买鱼。前日有官买鱼，官势欺渔。渔其卖鱼，渔其卖鱼。今日有官买鱼，官不欺渔。渔其卖鱼，渔其卖鱼。我诗投之江水，尔从今朝朝得钱，夜夜得鱼。
乾隆癸丑中秋陈榕溪夫子自三河遣人走京师招湘读书官舍且命即日束装趁节赏月盖下车之第七日也距今夕乃五年矣夫子俸满不迁湘复留滞都门偃蹇如故极思来会此节一话万端以病新起不果对月孤吟惆怅无极时嘉庆三年戊午八月十五夜·其二
作者：宋湘
朝代：清
体裁：五言律诗

宦辙还如此，羁踪那复论。冯唐垂白首，芳草漫王孙。一病连三月，孤斟冗半樽。遥知对良夜，感旧亦声吞。
乾隆癸丑中秋，陈榕溪夫子自三河遣人走京师，招湘读书官舍，且命即日束装，趁节赏月，盖下车之第七日也。距今夕乃五年矣。夫子俸满不迁，湘复留滞都门，偃蹇如故。极思来会此节，一话万端，以病新起不果。对月孤吟，惆怅无极，时嘉庆三年戊午八月十五夜
作者：宋湘
朝代：清

忆客三河县，今宵忽五年。感时瓜已熟，纪事月频圆。后会知何地，相违况眼前。平生一师弟，欲语转茫然。宦辙还如此，羁踪那复论。冯唐垂白首，芳草漫王孙。一病连三月，孤斟冗半蹲。遥知对良夜，感旧亦声吞。